text:
ISSN 2229-547X VIDEHA
'विदेह' ११९ म अंक ०१ दिसम्बर
२०१२ (वर्ष ५ मास ६० अंक ११९)
ऐ अंकमे अछि:-
३.७.१.कैलाश दास- नेता जी २. प्रबीण चौधरी प्रतीक३.सत्यनारायण झा-हे भगवान
३.८.बिन्देश्वर ठाकुर- अभागलमे शुभकामना एक/अस्पतालक हाल/ जनकपुरक रेल्वे/ एक एहनो नारी/गजल
विदेह मैथिली पोथी
डाउनलोड साइट
VIDEHA MAITHILI BOOKS FREE
DOWNLOAD SITE
विदेह ई-पत्रिकाक सभटा पुरान
अंक ( ब्रेल, तिरहुता आ
देवनागरी मे ) पी.डी.एफ. डाउनलोडक लेल नीचाँक लिंकपर उपलब्ध अछि। All the
old issues of Videha e journal ( in Braille, Tirhuta and Devanagari versions )
are available for pdf download at the following link.
ब्लॉग "लेआउट" पर
"एड गाडजेट" मे "फीड" सेलेक्ट कए "फीड यू.आर.एल."
मे http://www.videha.co.in/index.xml टाइप केलासँ सेहो विदेह फीड प्राप्त कए सकैत छी। गूगल रीडरमे पढ़बा लेल http://reader.google.com/ पर जा कऽ
Add a Subscription बटन क्लिक करू आ खाली स्थानमे http://www.videha.co.in/index.xml पेस्ट करू आ Add बटन दबाउ।
विदेह रेडियो:मैथिली कथा-कविता
आदिक पहिल पोडकास्ट साइट
मैथिली देवनागरी वा
मिथिलाक्षरमे नहि देखि/ लिखि पाबि रहल छी,
(cannot see/write Maithili in Devanagari/ Mithilakshara follow links below or contact
at ggajendra@videha.com) तँ एहि हेतु नीचाँक लिंक सभ पर जाउ। संगहि
विदेहक स्तंभ मैथिली भाषापाक/ रचना लेखनक नव-पुरान अंक पढ़ू।
http://devanaagarii.net/
http://kaulonline.com/uninagari/
(एतए बॉक्समे ऑनलाइन देवनागरी टाइप करू, बॉक्ससँ
कॉपी करू आ वर्ड डॉक्युमेन्टमे पेस्ट कए वर्ड फाइलकेँ सेव करू। विशेष जानकारीक लेल
ggajendra@videha.com पर सम्पर्क करू।)(Use Firefox
4.0 (from WWW.MOZILLA.COM )/ Opera/ Safari/ Internet
Explorer 8.0/ Flock 2.0/ Google Chrome for best view of 'Videha' Maithili
e-journal at http://www.videha.co.in/ .)
Go to the link below for
download of old issues of VIDEHA Maithili e magazine in .pdf format and
Maithili Audio/ Video/ Book/ paintings/ photo files. विदेहक पुरान
अंक आ ऑडियो/ वीडियो/ पोथी/ चित्रकला/ फोटो सभक फाइल सभ (उच्चारण, बड़ सुख सार आ दूर्वाक्षत मंत्र सहित) डाउनलोड करबाक हेतु नीचाँक लिंक पर
जाउ।
VIDEHA ARCHIVE विदेह आर्काइव
ज्योतिरीश्वर पूर्व महाकवि विद्यापति। भारत आ नेपालक माटिमे पसरल
मिथिलाक धरती प्राचीन कालहिसँ महान पुरुष ओ महिला लोकनिक कर्मभमि रहल अछि। मिथिलाक
महान पुरुष ओ महिला लोकनिक चित्र 'मिथिला रत्न' मे देखू।
गौरी-शंकरक पालवंश कालक मूर्त्ति, एहिमे
मिथिलाक्षरमे (१२०० वर्ष पूर्वक) अभिलेख अंकित अछि। मिथिलाक भारत आ नेपालक माटिमे
पसरल एहि तरहक अन्यान्य प्राचीन आ नव स्थापत्य, चित्र,
अभिलेख आ मूर्त्तिकलाक़ हेतु देखू 'मिथिलाक खोज'
मिथिला, मैथिल आ मैथिलीसँ सम्बन्धित सूचना,
सम्पर्क, अन्वेषण संगहि विदेहक सर्च-इंजन आ
न्यूज सर्विस आ मिथिला, मैथिल आ मैथिलीसँ सम्बन्धित वेबसाइट
सभक समग्र संकलनक लेल देखू "विदेह सूचना संपर्क अन्वेषण"
विदेह जालवृत्तक डिसकसन फोरमपर जाउ।
"मैथिल
आर मिथिला" (मैथिलीक सभसँ लोकप्रिय जालवृत्त) पर जाउ।
ऐ बेर युवा पुरस्कार(२०१२)[साहित्य अकादेमी, दिल्ली]क लेल अहाँक नजरिमे कोन कोन लेखक उपयुक्त छथि ?
Thank you for voting!
श्रीमती ज्योति सुनीत चौधरीक “अर्चिस” (कविता संग्रह) 28.52%
श्री विनीत उत्पलक “हम पुछैत छी” (कविता
संग्रह) 5.08%
श्रीमती कामिनीक “समयसँ सम्वाद करैत”, (कविता
संग्रह) 3.91%
श्री प्रवीण काश्यपक “विषदन्ती वरमाल कालक रति” (कविता संग्रह) 3.13%
श्री आशीष अनचिन्हारक "अनचिन्हार आखर"(गजल संग्रह) 22.27%
श्री अरुणाभ सौरभक “एतबे टा नहि” (कविता
संग्रह) 5.86%
श्री दिलीप कुमार झा "लूटन"क जगले रहबै (कविता संग्रह) 5.47%
श्री आदि यायावरक “भोथर पेंसिलसँ लिखल” (कथा
संग्रह) 3.91%
श्री उमेश मण्डलक “निश्तुकी” (कविता
संग्रह) 20.31%
Other:
2%
ऐ बेर अनुवाद पुरस्कार (२०१३) [साहित्य अकादेमी, दिल्ली]क लेल अहाँक नजरिमे के उपयुक्त छथि?
Thank you for voting!
श्री नरेश कुमार विकल "ययाति" (मराठी उपन्यास श्री विष्णु सखाराम
खाण्डेकर) 33.6%
श्री महेन्द्र नारायण राम "कार्मेलीन" (कोंकणी उपन्यास श्री दामोदर
मावजो) 11.2%
श्री देवेन्द्र झा "अनुभव"(बांग्ला उपन्यास श्री दिव्येन्दु पालित) 11.2%
श्रीमती मेनका मल्लिक "देश आ अन्य कविता सभ" (नेपालीक अनुवाद मूल-
रेमिका थापा) 21.6%
श्री कृष्ण कुमार कश्यप आ श्रीमती शशिबाला- मैथिली गीतगोविन्द ( जयदेव
संस्कृत) 12%
श्री रामनारायण सिंह "मलाहिन" (श्री तकषी शिवशंकर पिल्लैक मलयाली
उपन्यास) 9.6%
Other:
0.8%
फेलो पुरस्कार-समग्र योगदान २०१२-१३ : समानान्तर साहित्य अकादेमी, दिल्ली
Thank you for voting!
श्री राजनन्दन लाल दास 44.92%
श्री डॉ. अमरेन्द्र 36.44%
श्री चन्द्रभानु सिंह 16.95%
Other:
1.69%
1.संपादकीय
जगदीश प्रसाद मण्डल- एकटा बायोग्राफी
आगाँ
करीब अढ़ाइ बजे काली बाबूक ऐठाम जगदीश प्रसाद मण्डल
पहुँचला। नीक फुलवाड़ी, आठ कोठरीक नीक डेरा,
होम गार्डक ड्यूटी। पहिने हुनकर पत्नी देखलखिन कारणो छलै जे ओ रोडे दिसक कोठरीमे
रहथि, खिड़की खोलि बाहर आबि गेट खोलि आगू बढ़ि काली
बाबूकेँ कहलखिन, ओ डेराक सभसँ दछिनवरिया कोठरीमे भुँइयेँपर
शतरंजी बिछा पड़ल रहथि। धड़फड़ाएले उठि आबि कऽ एकटा कोठरी देखा कहलखिन,
झोड़ा राखि दिऔ। बाथ रूम देखबैत कहलखिन, गाड़ीक
झमाड़ल छी पहिने नहा लिअ। जगदीश प्रसाद मण्डलकेँ अपनो सएह मन रहनि। सएह केलनि।
नहा कऽ कोठरीमे अबिते कहलखिन, खेला बाद अराम करब। जगदीश
प्रसाद मण्डल कहलखिन- “भूख लागल छलए, बसे
स्टेण्डमे खा लेलौं।”
साँझू पहर चाह-ताह पीब दुनू गोटे दोबरा कऽ लुंगी जकाँ धोती
आ बिना गंजियेक कुर्ता पहिरने रहथि। कारणो छलै, मौसम। डेरासँ
बगलिते पछवरिया डेराक सम्बन्धमे कहए लगलखिन्ह। ओ डेरा डी.एम.क छल जे मणीपुरी
छलाह। १९८४ बैचक आइ.ए.एस। डेराक आगूमे ठाढ़ देखि ओ निकलि कऽ एला। अबिते काली
बाबू बंगलामे कहलखिन जे बंधु छथि। तखन ओ हिन्दीमे गप-सप केलखिन। आगू बढ़िते
आइ.जी.क डेरा। आइ.जी.क बेटा संग कालीबाबूक बेटाकेँ दोस्ती। डेरा लग पहुँचते दुनू
गोटे हूल दऽ डेरासँ निकलल। ओ बंगाली छलाह। अगरतलाक बंगला भाषी। पहिल दिन १९६०
ई. धरिक अपन चरिकोसीक विद्यार्थीक ओतऽ चर्च भेल छल। दोसर दिन सबेरे चाहे पीबैत
काल ओ कहलखिन जे आइ ऑफिस होइत दछिनमे बूढ़ी काली मंदिर अछि तइठाम तक चलब।
सबेरे दस बजे संगे दुनू गोटे ऑफिस गेला। ऑफिस सभ नमहर-नमहर रहै मुदा अपन आॅफिस
छोटेटा छलनि। एकटा अलमारी, दूटा कुर्सी, एकटा टेबुल। सोझे अपना कोठरीमे पहुँचलाह। पहुँचते एकटा बंगाली प्यून
(बी.ए. पास धुड़झाड़ बजैबला) पहुँचलनि। ऑफिसक सम्बन्धमे पुछलखिन। सभ बात सुनि
कहलखिन- चाह पिआउ। चाह पीब दुनू गोटे विदा भेला। बाजारसँ निकलिते चाहक खेती
दिस बढ़ला। सड़कक दुनू कात पहाड़ी जमीन छै। जहिना अपना ऐठाम पहिने लोक पतिआनी
लगा बेढ़ीक काज करैत छलाह तहिना पानक बड़ैब जकाँ ढलुआ बनाओल छल। भरि-भरि छातीक
गाछ। ओइमे अधिक महिला पीठपर बोको लदने चाह-पत्ती तोड़ैत छलीह। चाहक गप-सप चलबैत
कहलखिन जे हालेमे ग्रीन टी कऽ कऽ नव िकस्म आएल अछि, ओना
खेती बहुत अधिक नै भेल अछि मुदा दुनियाँक बजारमे सभसँ बेसी मांग अछि। कीमतो
सभसँ ऊपर छै। कनिये आगू बढ़लापर रबड़क गाछ देखलनि। पतिआनी लगा रोपल। गाछक आकारसँ
बूझि पड़लनि जे पनरह-बीस बर्खक हएत। बहुत भारी नै देखलनि। छाती भरि ऊपरमे खोधल, जइमे सँ लस्सा (दूध) निकलैत। सभ दिन भिनसरू पहर ओइ दूधकेँ समेटि-समेटि
लऽ कऽ रबड़ बनबैत।
करीब बारह बजे बूढ़ी काली स्थान पहुँचला। छोट-छीन जगह। कमे
दोकान-दौरी। सए बर्खसँ ऊपरक बूझि पड़लनि। सुर्खीपर जोड़ल मकान फाटि-फुटि,
झड़ि-झूड़ि गेल छलै। मूर्ति देखि निकलि गेला। पुरान कलाक मूर्ति। मुदा हुनका
बहुत रास मंत्र सभ पढ़बाक छलनि तँए ओ मंदिरमे रहलाह। बाहर निकलि गाछ सभ िहयेलनि
तँ कैम्पसेमे एकठाम आम, कटहर, गमहारि, शीशो-जामुनक गाछ देखिलनि। अखन धरि गौहाटीक उपरान्त एहेन पचमेल गाछ कतौ
ने देखने छला। तँए किछु बात मनमे उठलनि। अंतमे मन-मानि गेलनि जे मिथिलाक कियो
पुजेगरी रहल हेताह। जगदीश प्रसाद मण्डल पुजेगरीसँ किछु काल गप-सप करिते रहथि आकि
ताबे ओहो निकललाह। निकलिते कहलखिन जे कहने जे छलौं कमल सागर देखब, से यएह छी। हिया कऽ देखलनि तँ बूझि पड़लनि जे बेरमाक बड़की पोखरिसँ
छोटे छै। पंचो ठीके-ठाक बूझि पड़लनि। किएक तँ बेरमा बड़की पोखरिसँ ओहो परिचिते।
तहूमे बेरमा बड़की पोखरि आ कछुबी बड़की पोखरिक तुलना तँ दुनू गामक लोक करबे करैत
रहैए। तइमे बेरमा बीस, तँ बड़कियो पोखरि बीस। जगदीश प्रसाद
मण्डल कहलखिन- “एकर नाओं किअए सागर पड़ल?” भूगोलक विद्यार्थी ठमकि गेलाह। ठमकिते दोहरा देलखिन जे बेरमा बड़की
पोखरिमे एक महारक लोक दोसर महारबलाकेँ नै चिन्है छै, से
तँ देखै छिऐ दस कट्ठा पेट हेतै। पोखरिक पछबरिया महारपर बंगला देसक सीमा गाड़ल।
बाँसक खुट्टा। तखने थोड़े हटि चटगाम बला रेल पास केलकै। जगदीश प्रसाद मण्डल विदा
होइसँ पहिने मिठाइ खा पानि पीब चाह पीलनि। ओना ओ चीनिया बेमारीसँ ग्रसित,
मुदा तैयो परसाद जकाँ खेलनि। दिनगरे डेरापर पहुँचै गेला।
अखन धरि काली बाबूक परिवार वैष्णव बनि गेल छलनि। शुद्ध
शकाहारी परिवार। चारि बजे भोरेसँ नाचि-नाचि भजन करए लगैत छलाह जे पड़ोसिया, मणीपुरबला कहबो करैत छलनि। ईटा सिमटीक छहरदेवाली नै रहने झलफले झाझनक
टाट। हुनका देखथि जे व्यायाम बहुत करैत छलाह। मांसक प्रिय। अपने ओ मिथिलांचलेक
लोक जकाँ (शरीरसँ) रहथि मुदा पत्नी पहाड़नी जकाँ छोटे कदक। दुर्गापूजाक समए रहबे
करै, बगले पूवारि कात, करीब दू बीघा
पूब पूजा होइत छल। अपन-अपन परिवारक संग अफसर सभ देखैत छलाह। अपना सभ ऐठाम जकाँ दस
दिनक पूजा नै। परीबसँ शुरू नै भऽ छठम दिनसँ शुरू होइत अछि। मुदा मिथिलांचलसँ
बहुत बेसी होइत अछि। काली बाबू कहलखिन जे ऐठाम त्रिपुरो आ बंगलो देशमे काली
पूजा सभ करैत अछि। असामसँ उत्तर-पूब लऽ कऽ दछिन धरि मेघालय, त्रिपुरा, मिजोरम, मणिपुर,
अरूणाचल, नागालैंड राज्य अछि। ट्रेनक रास्ता
थोड़ेक आगू धरि। मुख्य सवारी बस-ट्रक छी। जंगल-पहाड़सँ भरल। हजारो किसिमक
गाछ-िवरीछ। उपजाऊ जमीन कम। ओना जइठाम रंग-रंगक गाछ-विरीछ अछि तइठाम खाइबला फल
सेहो हेबे करतै। ढकिया साग बाध-बोनक घास जकाँ उपजल। ओना गेलापर कहि देलखिन जे
अपना ऐठामसँ जे भिन्न अछि ओ देखबो करब आ खेबो करब। एक तँ ओहिना ओ (कालीबाबू)
तते भँजिआह अपने जे सभ ठेकनौने रहथिन। तुलनात्मक दृष्टिसँ ओइ इलाका (त्रिपुरा
आदि) मे अपना सभसँ बेसी बरखा होइ छै जइसँ अपने सबहक चौरी खेत जकाँ अधिकांस धानक
कटनी पानियेमे होइत अछि। जइसँ अपना सभ जकाँ कतिका खेती कम लगै छै। अपना ऐठाम
कातिक नीक मास ऐ लेल बूझल जाइत अछि जे अन्नक एक मौसम बनैत अछि। तइ संग
तीमन-तरकारी, फल-फलहरीक सेहो बनैत अछि। मोटामोटी यएह जते किसिमक
खेती कातिकमे होइत अछि, ओते ने आन कोनो मौसममे। बिलंबसँ
खेतक पानि सूखने किछु तेलहन, पटुआ आ धानक खेती होइत अछि।
त्रिपुराक करीब साठि-सत्तरि प्रतिशत जंगल-झाड़, पहाड़सँ
घेरल अछि। तीस-चालिस प्रतिशतक जमीन उपजाउ। धान मुख्य फसिल छी। जइ तरहक सम्पदा
इलाकामे छै, िवकास नै भेल अछि। जनमानसँ धोखा अखनो कएल जा
रहल अछि। त्रिपुराक आदिवासी समुदायकेँ एते महगाइक सामना करए पड़ि रहल छै, जे बिसवास नै कएल जा सकैए। ओना विदेशी संस्था सभ शिक्षाक एहेन ढर्रा
धड़ा देने अछि जे रेलक विकास नै होउ। हँ ई बात जरूर अछि जे अपना सभ जकाँ रेलवे
लाइन बैसबैमे असान नै छै, पहाड़ी क्षेत्र रहने महग अछि।
अोना अपनो ऐठाम किछु राजनीतिक दल ओहनो छथि जे सड़क-पुल िनर्माण, नहर-छहर िनर्माणमे मशीनक प्रयोग नै होउ। ट्रेक्टर माटि नै उघए। लोके
उघत आ बनाओत। हुनका सभकेँ देखए पड़तनि जे गाममे िसर्फ गिरहस्तीकेँ समुचित
बनाओल जाए तइ लेल केनिहार (श्रमिक) नै भेटतनि। तइठाम नहर-छहर, बान्ह–सड़क बाधित कएल जाए, ई
कते उचित भेल। पशुपालन नहिये जकाँ ओइ इलाकामे छैक, तेकर
अर्थ ई नै जे से केनहि अछि आकि पशु छइहे नै। जंगलमे ओहन-ओहन पशुक भरमार अछि
जेकरा आगू अपना सबहक गाए-महीसिक मूल्य फीका पड़ि जाएत। तहिना गाछो-विरीछक हाल
अछि। सुन्दरवन इलाकामे हजारक कोन बात, लाखक कोन बात जे
करोड़-करोड़ रूपैया मूल्यक गाछ सभ अछि। बाँसक तँ चर्चे नै। खिस्सा जे फल्लाँ
खलीफा बाँसे उखाड़ि कऽ दतमनि करैत छलाह, से प्रत्यक्ष
भेलनि। ओहनो बाँसक बोन सभ अछि जे जेहेन बाँसक कड़ची होइए। एकटाकेँ काटि कऽ दतमनि
केलनि। एकर माने ई नै भेल जे एहेने बाँस ओइ इलाकामे होइ छै। बाँसक दर्जनो किस्म।
कड़चीसँ लऽ कऽ ओहनो-ओहनो बाँस सभ अछि जे अपना ऐठामक सँ डेढ़िया-दोबर मोट अछि।
बिनु माटिक खेती पहाड़पर होइ छै। झूम सिस्टम कहल जाइ
छै। छोट-छोट किआरी बना ओइमे उगल घास-फूस, बोन-झाड़ काटि आगि लगा
जरा देलक आ खेती केलक। ई तीन साल पछाति छोड़ि दोसर खेत बनौलक। बंगला देशक लोक
बहुत गरीब छथि। तेकर कारणो अछि एक तँ अपने सभ जकाँ १९४७ ई.सँ पूर्व छला। आजादीक
संग बँटा कऽ पाकिस्तानक हाथ पड़ि गेल। दुनूक बीच अनेको रंगक विषमता अछि; भाषा, बेवहार, खेती इत्यादिक।
सत्ता पाकिस्तानक हाथ पड़ल, पूर्वी बंगाल पछुआ गेल। एक तँ
अहुना समुद्री इलाकाक देश, समुद्री-तूफानसँ बेसी बर्बादी
होइत अछि तइपर शासनक विपरीतता, आरो धकिया देलक। एक तँ
त्रिपुरोक आर्थिक-स्थिति ओते सुदृढ़ नहिये अछि, मुदा
सरकारी अनुदान भरपूर भेटै छै। ओना सरकारी अनुदानक सही उपयोग नै भऽ बेसी लुटाइते
छै। मुदा तैयो किछु उद्योग-धंधा छोट पैमानापर चलिते अछि। जूटक एकटा कारखानाक
संग लघु उद्योगक रूपमे बाँसक छत्ताक बेंट (डंटा), बाँसक बनल
आरो-आरो वस्तु बनैत अछि। अगरतल्लाक बजारो तते नमहर तँ नहिये अछि। अल्मुनिया
बर्तन सेहो बनैत अछि। बंगला देशक हजारो श्रमिक अगरतलामे रिक्शो चलबैत अछि आ
मजदूरियो करैत अछि। दुनूक बीच बीजाक (पासपोर्टक) बेवस्था प्रायोगिक स्तरपर नै
छै। सभदिन बंगला देशक श्रमिक भिनसरे अगरतलामे प्रवेश करैत अछि आ साँझू पहर घूमि
जाइत अछि। सीमापर अबितो काल आ जाइतो काल गिनती कऽ लेल जाइ छै वा नै से नै जानि।
जगदीश प्रसाद मण्डल जखन सीमाक चौकी देखए गेला, तखन मध्य
प्रदेशक सिपाही ड्यूटीमे छलाह। हिन्दी भाषी, तँए किछु
गप-सप भेलनि। पुछलखिन तँ कहलकनि जे सभ दिन भिनसर ६ बजेसँ आठ बजे तक ई सभ (बंगलादेशी)
प्रवेश करैए, सभकेँ गनि कऽ लइ छिऐ आ वापसी काल ५ बजेसँ सात
बजे सेहो गनि लइ छिऐ!
भाषाक दृष्टिसँ त्रिपुरामे अंग्रेजी, ककवार्क, बंगला आ मणिपुरी चलैत अछि। जगदीश प्रसाद
मण्डल जइ समए गेल रहथि (१९९८) ओइ समए काली बाबू डी.आइ.जी. (होमगार्ड) रहथि। काजो
हल्लुके रहनि। अपनो जहिना झड़-झंझटसँ कात रहए चाहै छला तहिना छलनि। जगदीश
प्रसाद मण्डलकेँ चारि दिन जखन पहुँचना भेलनि आकि बदली भऽ गेलनि। डी.आइ.जी.
(प्रशासन) बना उत्तरी त्रिपुरा बदली कऽ देलकनि। पाँचम दिन अपनो सभ परिवार आ
जगदीश प्रसाद मण्डल कैला शहरक लेल विदा भेला। दस बजे छहटा फोर्सक संग विदा भेला।
अगरतला पच्छिमी त्रिपुरामे पड़ैत अछि। बंगलादेशसँ सटले। दछिनी त्रिपुरामे
उग्रवादी उपद्रव अधिक छल तँए नै घूमि पेला। ओना जाइ काल बेसी रातियेकेँ पास
केने रहथि तँए बेसी नै देखि पेला मुदा अगरतलासँ कैला शहर अबैमे देखैक बेसी समए
भेटलनि। दस बजेमे जे विदा भेला अगरतलासँ से साढ़े चारि बजे कैला शहर पहुँचला।
बीचमे तीन ठाम, पनरह-बीस मिनट कऽ कऽ रूकबो केला। नव जगहपर
सभ नबे रहथि तँए दू दिन घुमै-फिरैक कोनो कार्यक्रम नै बनलनि। तेसर दिनसँ घुमब-फिरब
फेर शुरू भेलनि। आसीन मास रहने बाधमे धानोक फसल रहै। ओना ऊँचगर जमीन सेहो तेलहन आ
अल्लू लेल तैयारी चलैत रहै। जंगल-पहाड़क क्षेत्र छीहे अपना ऐठामसँ भिन्न गाछ-विरीछ
देखथि। ओना आमक गाछ सेहो अछि। मुदा अपना सबहक आमसँ भिन्न अछि। ओइठामक आम अपना
सभ जकाँ पकलापर नै खाएल जाइत अछि। जखने आम पकैपर होइत कि ओइमे कीड़ा फड़ि जाइत
अछि जे गुद्दाकेँ भुर-भूरा बना दइत, जे खाइ जोकर नै रहि
पबैत अछि। त्रिपुराक प्रमुख स्थानमे उनीकुटी सेहो अछि। उनीकुटीक कार्यक्रम
बनलनि। उनीकुटीक सम्बन्धमे कहल जाइत अछि जे जखन द्वापर जुगक अन्त हुअए लागल आ
कलयुगक आवाहन हुअए लागल तखन देवता सभ सोचलनि जे कलयुग बहुत खराब जुग आबि रहल अछि।
मान-मर्यादा, इज्जत-आवरू बँचब कठिन अछि। से नै तँ धरती
छोड़ि समुद्रे बास करब नीक हएत। उनक अर्थ एक होइत अछि। जहिना अपना सभ उनचालीस,
उन्नैस, उनतीस, उनहतरि
इत्यादि कहै छिऐ, जेकर अर्थ होइत चालीसमे एक कम, बीसमे एक कम इत्यादि तहिना उनकुटिक करोड़मे एक कम। स्थानक नाअों सुनि
मन खूब खुशी भेलनि। खुशीक कारण ईहो रहै जे काली बाबू तेहन ढंगसँ नाचि-नाचि कथा
सुनौलखिन जे आरो जिज्ञासा बढ़ि गेल रहनि। तइपरसँ अखन धरि चौरासिये लाखक नाआें
सुनने छला, आइ तँ करोड़ देखैक मौका। लाभ ईहो जे दोसर स्थान
नहियो जेता तैयो तँ फल भेटबे करतनि। राता-राती सभ देवता पड़ा कऽ समुद्र दिसक रस्ता
धेलनि। पएरे रहथि। जाइत-जाइत त्रिपुरा (उनीकुटि-माताहारी) पहुँचैत-पहुँचैत भोर
भऽ जाइ गेलनि। महिंसबार सभ महींस खोलि-खोलि चरबए विदा भेल रहए। सभ देवता
सोचलनि जे दिन-देखार पड़ाएब नीक हएत, सभ कियो एकेठाम डेरा
खसौलनि। ओहए स्थान उनीकुटी छी। नमहर क्षेत्रमे स्थान पसरल अछि। नमहर-नमहर
पहाड़, गाछ-विरीछ, बोन-झाड़सँ भरल।
पहाड़पर सँ झरना झहरैत। मनुष्यसँ पूर्वक जे जीव-जन्तु अछि वएह सभ देवी-देवता।
पहाड़ी भूमि मुदा रंग-रंगक पाथर सभक अछि। बाल-पाथर काँच पत्थरसँ सक्कत जुआएल
पत्थर धरिक स्थान। ओहनो पत्थर जे हाथसँ टूटि जाइत अछि। आ ओहनो पत्थर जे खूब
सक्कत अछि। खाइयोबला फलक आ केरोक बोन अछि। बीचमे दोकान-दौड़ी। ओ बाहरे अछि।
जइठाम पहाड़पर सँ झरनाक पानि झहरैत अछि तइठाम द्वापर युगक अर्जुन-कृष्णक रथक चित्र
बनाओल अछि जे स्थानक मुख्य बिन्दु छी। पूर्वांचल (असाम, मेघालय, मणिपुर, मिजोरम, त्रिपुरा,
अरूणाचल, नागालैंड आ सिक्किम) मिला
अपने-आपमे एक देश छी। जंगल, पहाड़, झील,
नदी घाटीक समूह। भाषाक दृष्टिसँ सेहो बहुभाषी अछि। अपन-अपन
क्षेत्रक भाषा सेहो छै। मोटा-मोटी बंगला, अंग्रेजी, हिन्दी, खासी, गारो, ककवार्क, मणिपुरी, मिजो,
आओ, कोंयक, अंगामी,
सेमा, लोथा, मोंपा,
अका मिजू, शर्दुकमेन, निशि, अपतनी, हिलमिदि, तगिन,
अदी, इदु, दिगारू,
मिजिखम्री, सिंगफू, तंगला, नोक्टे, वांचू, लोपचा,
भोटिया, नेपाली लिंबू इत्यादि।अगरतलाक राजा
(सामंती युगमे) बर्म्मन-परिवारक छलाह। अखन जे फिल्मीस्तानमे गीतकार-संगीतकार
वर्म्मन सभ छथि ओ ओतुके छथि। हुनके देल मकानमे त्रिपुराक सभा भवन (सदन) अछि।
आदिवासीक बीच अपना सभसँ भिन्न भोजनक चलनि अछि। खाइ-पीबैक वस्तुमे सेहो अन्तर
अछि। हुनका सबहक भोजमे अपना सभ जकाँ नै जे भात-दालि-तरकारीसँ शुरू केलौं आ
जना-जना आगू बढ़ैत जाएत तेना-तेना नीक-नीक विन्यास आओत। ओइठाम से नै छै। नीक-नीक
वस्तु पहिने बँटाइत अछि आ जेना-जेना आगू बढ़ैत अछि तेना-तेना पछुआइत जाइत अछि।
दू हजार ईस्वीक पछाति काली-बाबू रोगाए लगलाह। पहिने आँखि
खराब भेलनि। कलकत्तामे ऑपरेशन करौलनि। कब्जियतक शिकाइत शुरूहेसँ भऽ गेल रहनि।
मधुमेह सेहो भऽ गेलनि। आइ.जी. बनला उत्तर किछु दिन नीक रहलाह। ओना बीचमे
डी.जी.पी. बनि मेघालय (शिलाँग) सेहो एलाह। मुदा ओइठाम मन नै लगलनि। छह मास
पछाति पुन: घूमि कऽ अगरतले आइ.जी. बनि चलि गेलाह। रिटायर होइसँ चारि बर्ख
पूर्व ओछाइन पकड़ि लेलनि। नोकरीदार रहने गाम नै एलाह। ओतै इलाज करबैत रहलाह। दिल्ली, कलकत्ता सभ ठाम गेला मुदा स्वस्थ नै भऽ सकलाह। देहक कोनो गंजन नै रहलनि।
तीन या चारि बेर पेटक ऑपरेशन भेल छलनि। कष्टसँ मनो चिड़चिड़ा गेलनि। दू बर्ख
पछाति (सेवा-निवृत्त होइसँ पहिने) गाम आबि गेलाह। दुनू तरहक रोग -शारीरिक-मानसिक-
सँ भीतरे-भीतर ग्रसित भऽ गेलाह। मानसिक रोगक कारण भेलनि- जखन आइ.जी. बनलाह,
गृह विभाग सँ जबाब-तलब भेलनि। लिखितमे जबाब तँ दऽ देलखिन मुदा
बिमारियाह शरीर भेने दौड़-धूप तँ कऽ नै सकलाह। ड्यूटीसँ सेहो अलग भऽ गेल रहथि।
एक दिश गृह-विभागक चाप, दोसर दिस ड्यूटीसँ अलग हएब,
आर्थिक समस्या उपस्थित भऽ गेलनि। तइपर पथ्य-पानि, दवाइ-दारूक खर्च काफी बढ़ि गेल रहनि। बेवस भऽ गेलाह। काली बाबूकेँ पंडित
कहैक कारण अछि जे गीता (श्रीमद्भगवदगीता) पर अपन दृष्टिकोण छलनि। आचार्य
रजनीशक आठो खंडक (आठ खंडमे संगृहित, जेकर ओइ समैमे अठारह सए
दाम छलै) नीक अध्ययन छलनि, जे दृष्टिकोणकेँ बदलने छलनि।
जिनगीक आशा टूटि गेलनि। अंतिम दौड़क भेँटमे विभागीय बहुत बात कहलखिन जे
देखैआ कि अछि आ चोरौआ कि अछि। नोकरीक शुरूक जिनगीसँ लऽ कऽ अखन धरिक बहुत बात
संगी होइक नाते जगदीश प्रसाद मण्डलकेँ ओ कहलखिन। अगरतला पहुँचते (डी.एस.पी.) अपन
पहिचान छबे मासमे बना लेलनि। इमानदार अफसरक रूपमे प्रशासनसँ जनमानसक बीच आबि
गेलाह। नगद रूपैआ, गहना-जेबर वा लत्ता-कपड़ा कहियो केकरोसँ
नै छुलनि, मुदा खाइ-पीबैक वस्तु नै घुमबैत छलाह। शुरूक
पाँच बर्खक जिनगी एक कालखंडक जिनगी बनि गेल छलनि। शराब पिबैत छलाह, सिगरेट पीबैत छलाह, मुर्गी-अंडा खाइत छलाह। ओही
दौड़मे (१९७२ ई.) बंगला देशक लड़ाइ-पाकिस्तानक संग भेल रहए। मिथिलांचलक भाय
लोकनिकेँ मन हेतनि जे सालो भरि बरखा सेहो भेल रहए। साले बरसातक भऽ गेल। घर
छाड़ैले जे कियो खढ़-पात रखलनि सबहक सड़ि गेलनि। एक तँ ओहिना लत्ती-फत्ती
माने चार परक सजमनि कदीमा रहने खढ़क घरकेँ कोनो दशा नै रहैत छैक, तँए नै छड़ाएब तँ पटोटनो देबक आवश्यकता भइये जाइत छलै। ओना बोनिहार
श्रेणीक अधिकतर धनखेती (धानसँ पहिने जे मड़ूआ होइत छल) ओकर सस्ती छलै। सस्ती ई
जे जखन मड़ूआ पाकि जाइ छलै तखन गिरहत खेतमे रहैत छलाह, नार
कटनिहार सभ मड़ूआ गिरहतकेँ दऽ दैत छेलखिन आ नार लऽ कऽ अपन घर छाड़ैत छलाह।
बंगला देशक (१९७१ ई.) लड़ाइमे बंगला देशकेँ भारत संग देलक। इन्दिराजी प्रधान
मंत्री रहथि। रूसक (सोवियत संघक) भरपूर सहयोग भेटलनि। ओही समए सोवियत संघ बहुत
शक्तिशाली छल। ओना अखनो अछि मुदा....? बीस बर्खक दोस्तीक
समझौता भारत-सोवियत संघक भेल। नीक जबाब पाकिस्तानक संग देनिहार अमेरिकाकेँ
भेटल। दुनियाँक इतिहासमे ३१ हजार सेना बंगलेदेशमे हाथ उठौलक। सरेण्डर केलक।
बंगला देशक ओइ लड़ाइमे शीर्ष नेता सभ त्रिपुरेक अगरतलामे रहथि। इन्दिराजी सेहो
चुप-चाप (बिना किछु जानकारीक) जािथ। त्रिपुरा मलेट्रीक छाबनी बनल रहए। ओइ समए
भोलेंट्रीक हाथमे लड़ाइ कमान रहै, सुरक्षाक कमान तँ
प्रशासनेपर रहए। ओइ गेस्ट हाउसक जिम्मा हिनके (काली बाबूक) रहनि। जइमे बंगला
देशक कर्णधार सभ रहथि। ओइ बीच (बंगला देशक लड़ाइसँ पूर्व) एकटा जिम्मेदार अध्यक्ष
केँ गारियो पढ़लखिन आ मारबो केलखिन, भेल ई जे हिनका
नाओंपर एकटा माछक बेपारीसँ ओ खूब माछ खाए। बंगाली भाय, तहूमे
त्रिपुराक पानि आरो मन्द छै, एक दिन ड्यूटीमे जाइत रहथि
कि सलाम ठोकि ओ बेपारी हँसैत कहि देलकनि। ओइ बातकेँ पीठिया ठोक केलनि, वएह (अध्यक्ष) पकड़ा गेला। मुदा लूटमे चरखा नफा। त्रिपुरामे कम्युनिस्ट
पार्टी आ कांग्रेस पार्टीक बीच कशमकस राजनीति रहए। तीन गोटेक कमिटी नृपेन बाबूक
(नृपेन चक्रवर्ती, जे आजन्म अविवाहित रहलाह, कम्युनिस्ट पार्टीक नेतृत्व करैत रहथि ट्रिपुल एम.ए. रहथि, दू बेर मुख्य मंत्री सेहाे बनलाह) अध्यक्षतामे बनल। जिनगीक संघर्षक
अनुभव काली बाबूकेँ विद्यार्थीये जिनगीक रहनि। संगी-साथी प्रशासनिक अफसर सभ
कहनि जे मोटरी बान्हि कऽ रखने रहू। तेकर जबाब देथिन- बन्हले अछि। नृपेन बाबू
घटनाक जड़ि तक पहुँचलाह। इनक्वाइरी दौड़मे गप-सप करैक बहाने जंगलक एकटा गेस्ट
हाउसमे लऽ गेलनि। कोनो जानकारी केकरो नै देलखिन। मुदा देखिनिहारो तँ देखिते
रहै। भरि राति ओतै रहलाह। जइसँ आरो प्रतिष्ठा बनि गेल रहनि। मुदा प्रतिष्ठो
तँ जनमारा होइ छै। काली बाबू अपने पाँच भाइक भैयारी आ चारि संतान अपने छन्हि।
तीन कन्या एक लड़का। तीनू कन्याक बिआह कऽ लेने छलाह। भाए आ पिता जीविते छलखिन।
थेहगर दुनू, अपनासँ एक बर्ख पहिने पिता मुइलखिन। भाए छन्हिये।
बेटाक बिआह पछुआएल छलनि। ओना गप-सप (बिआहक) सुपौल जिलामे चलैत रहनि। ओहो (कन्यागत)
रेलबेक एस.पी., जखन मन मानि गेलनि जे आब नै जीब, तखन हुनका तत्काल बजा मंदिरमे बिआह सम्पन्न केलनि। नोकरी समाप्त भेला
पनरहे-बीस दिनक पछाति मरि गेला। मुदा पेंशनक समस्या तँ उठिये गेलनि।
जगदीश प्रसाद मण्डल त्रिपुरा जाइसँ पहिने हैदराबाद गेल
रहथि। हैदराबादमे राष्ट्रीय स्तरक साहित्यिक, राजनीतिक
कार्यक्रम छल। ग्रुपमे मधुबनी जिलासँ गेल छला। रेलक एक मासक पास सभ कियो बनबौने
रहथि। मुदा रूटक हिसाबसँ बनल रहनि। ओही समए मधुबनी जिलाक पार्टी अन्तर्गत स्व.
अनन्त भगत साहित्यिक मोर्चापर जिम्मामे रहथि। साधारण परिवारसँ आएल अनन्त
भगत, जेहने पितमरू रहथि तेहने वफादार। आर्थिक स्थिति नीक
नै रहलोपर पार्टीक होलटाइमर नेता रहथि। ओइ समए मधेपुरक भार हुनके भेटल रहनि।
चारि दिनक कार्यक्रम हैदराबादमे छल। सािहत्यिक मंचपर प्रेम चन्द साहित्य
छल आ राजनीतिक मंचपर देशमे कानून बनैक, ओकर व्याख्या आ िनर्णए
लइमे कि समस्या अबैत अछि, तइपर विशद चर्चो आ आगूक लेल
कार्यक्रमोक िनर्णए भेल छलै। प्रेमचन्द साहित्यपर विशद व्याख्या रमेश चन्द
उद्घाटन भाषणमे देलनि। ओना ओ पंजाबक छलाह मुदा अंग्रेजीमे बाजल रहथि। कारण छल जे
एक तँ दछिनी भारतमे कार्यक्रम छल, तहूमे जइठाम हिन्दीसँ
अधिक अंग्रेजीक बोलवाला अछि। बहुत पैघ कार्यक्रम छल। एकमतसँ प्रेमचन्द प्रगतिशील
विचारक साहित्यकार मानल गेलाह। राजनीतिक मंचपर मुख्य वक्ता छलाह-भूपेश गुप्ता
जे राज्य सभामे लगातार एक सएसँ ऊपर बैसारमे सम्मिलित छलाह। कानून बनबैक
प्रक्रियामे कि बाधा उपस्थित होइत अछि, तेकर विशद व्याख्या
करैत कोन रूपमे काज कएल जाइत अछि, कहलनि। भूपेश गुप्त
बंगालक छलाह। आजन्म अविवाहित रहलाह। एक संग स्व. इन्दिराजी (प्रधानमंत्री
इन्दिरा गाँधी) स्व. ज्योति बाबू (ज्योति बसु, मुख्यमंत्री
बंगाल) आ भूपेश गुप्त इंग्लैडमे
कानूनक शिक्षा लेने रहथि। दोसर मुख्य वक्ता रहथि न्यायमूर्ति बी. आर. अय्यर।
बी. आर. अय्यर सहाएब सुप्रीम कोर्टसँ सेवा निवृति भेल छथि। समस्याक िनर्णए
करब कते कठिन अछि तइपर विशद भाषण देलनि। वएह बी. आर. अय्यर सहाएब जे १९६७ ई.
मे बिहारमे महामाया बाबूक सरकारक भ्रष्ट पूर्वमंत्री सभपर जे आयोग बैसौने रहथि।
एकटा जानल-मानल न्यायाधीश। तेसर मुख्य वक्ता छलाह, मध्यप्रदेश
हाइकोर्टक एकटा सीनियर अधिवक्ता। न्यायालयमे बहस करैमे कि समस्या उपस्थित
होइत अछि तइपर विषद चर्च केने रहथि।
स्वभावो आ मेहनतोमे ओ सभ दछिन भारतक लोक भिन्न छथि। ओ
सभ जी खोलि कऽ काज करैमे विश्वास रखै छथि। जगदीश प्रसाद मण्डलक अपन इच्छा छलनि
जे किछु ग्रामीण क्षेत्र देखथि, मुदा से नै भेल। गाड़ीसँ (ट्रेन) जे
देखबो केलनि ओ से नै भेल जे देखए चाहै छला। चारिये दिन हैदराबादमे रहबाक छलनि, तहूमे जइ कार्यक्रममे आएल छला ओ छोड़ि केना सकै छला। हैदराबाद शहरो
नमहर। तैयो मुख्य-मुख्य जे दर्शनीय अछि से तँ देखबे केलनि। ऊषा कम्पनी,
संगमरमरक पहाड़, चारमीनार, निजामक राजशाही मकान, झील इत्यादि देखलनि। काफी
व्यस्त शहर हैदराबाद अछि। ओतए गाड़ी-सवारीक पर्याप्त बेवस्था अछि, मुदा तैयो काफी भीड़-भारबला शहर हैदराबाद अछि। खाइ-पीबैक िवन्यास अपना
सभसँ किछु भिन्न अछि। मुदा देश स्तरक कार्यक्रम तँए देश भरिक खान-पानक बेवस्था
रहबे करै। ओना कटहरक जे विन्यास छलै ओ अपना ऐठाम सँ भिन्ने नै नीको अछि। विदा
होइ काल, वापसीमे किछु धड़फड़ी भऽ गेलनि। ओना टिकट आरक्षित
रहनि मुदा प्लेटफार्मपर पहुँचैत-पहुँचैत गाड़ी खुजि गेलनि। सभ कियो (मधुबनीक)
सभ दिस भऽ गेला। अगिला स्टेशनपर एकठाम हेता, लेडी कम्पार्टमेंट
(महिला बोगी) मे चढ़ि गेला। अखन धरि महिला बोगी नै देखने छला। चढ़ि कऽ बइसौक
जे विचार तँ सौंसे बोगी महिले बैसल देखलनि। टी.टी सेहो महिला। मुदा अपना ऐठाम
जकाँ यात्री झौं-झौं कऽ नै छुटलनि। जगदीश प्रसाद मण्डल ओकरा सभ दिस देखैत जे किछु
पूछतनि तखन ने कहथिन। ओहो सभ चुपचाप देखबो करैत आ मुस्कियो दैत। जगदीश प्रसाद
मण्डलकेँ कोनो चिन्ते ने रहनि। एक्के देशक रेलगाड़ीमे दू रीति अछि, तखन कि हेतै? किछु काल पछाति टी.टी. लगमे एलखिन।
ओ बूझि गेल रहथिन जे ई उत्तर भारतक मेल गाड़ी छी। कहलकनि जे ई लेडी कम्पार्टमेंट
छिऐ। ओना ओ हिन्दियेमे कहलकनि मुदा जहिना अपना ऐठामक मिड्ल स्कूलक बच्चा
हिन्दी बजैत अछि तहिना। परिचयक जरूरी बूझि पड़लनि। अपना यात्राक चर्च करैत
कहलखिन जे धड़फड़ा कऽ चढ़ि गेला तँए ऐ कोठरीमे चलि एला। ने तँ किअए अबितथि।
कहलखिन जे आगू बदलि लेब, संगियो सभ छथिन, ओहो सभ भेट जेतनि।
जारी...
२
विद्यापति पुरस्कारक घोषणा
दू लाखक पुरस्कार रामभरोस कापड़ि भ्रमरकेँ
विद्यापति स्मृति दिवसक अवसरपर नेपाल सरकार द्वारा गठित
विद्यापति पुरस्कार कोष सोम दिन पुरस्कार सभक घोषणा कएलक अछि ।
घोषित उक्त पुरस्कार सभमे सभसँ महत्वपूर्ण पुरस्कार दू लाख
टाकाक एकटा आ एक एक लाखक चारिटा पुरस्कार रहल अछि । दू लाख टाकाक नेपाल विद्यापति
मैथिली भाषा साहित्य पुरस्कार नेपाल प्रज्ञा प्रतिष्ठानक प्राज्ञ एवं संस्कृति
विभाग प्रमुख प्राज्ञ राम भरोस कापड़ि भ्रमरकेँ देबाक निर्णय कएल गेल अछि । तहिना
मैथिली कला संस्कृति पुरस्कार मैथिलीक नाटककार महेन्द्र मलंगियाकेँ, मैथिली अनुसंधान पुरस्कार डा. योगेन्द्र
प्रसाद यादवकेँ, मैथिली अनुवाद पुरस्कार पंडित सूर्यकान्त
झा आ मैथिली पाण्डुलिपि पुरस्कार विराटनगरक राम नारायण सुधाकरकेँ देबाक निर्णय कएल
गेल अछि ।
रामभरोस कापडि ‘भ्रमर-जन्मः २००८
साल, साओन, बधचौडा, जि.
धनुषा, शिक्षाःएम.ए. (त्रि.वि.वि.) पी. एच. डी. (मानद)
सम्प्रतिः सदस्य, प्राज्ञ परिषद्, नेपाल प्रज्ञा–प्रतिष्ठान, कमलादी।प्रकाशित कृति-
काव्यः बन्न कोठरी औनाइत धुंवा (कवितासंग्रह):
२०२९ साल, नहि, आब नहि (दीर्घकविता) २०३६
साल, मोमक पघलैत अधर (गीत, गजल),
अप्पन अनचिन्हार (कवितासंग्रह): १९९० ई.,
भयो अब भयो (अनुवाद) बस अब नही (हिन्दी अनुवाद) ।
कथासंग्रहः तोरासंगे
जएबौ रे कुजवा (कथासङ्ग्रह) १९८४ ई., हुगली ऊपर बहैत गंगा (कथासङ्ग्रह) २०६५ । उपन्यासः घरमुहाँ २०६९ । नाटकः रानी चन्द्रवतीः
२०४५ साल, एकटा आओर वसन्तः २०५२ साल, महिषासुर
मुर्दावाद एवं अन्य नाटकः २०५४ साल, भ्रमरका उत्कृष्ट
नाटकहरू (नेपाली अनुवाद) २०६४ भैया अएलै अपन सोराज (नाटक) २०६७ । शोधः जनकपुरधाम र यस क्षेत्रका
सांस्कृतिक सम्पदाहरूः २०५६ साल, राजकमलक कथासाहित्यमे नारीः २०६४ साल,
लोकनाट्यः जट–जटिनः २०६४। मैथिली लोकसंस्कृति
(आलेख संग्रह) २०६६
। तराईको फांट देखि हिमालको कांख सम्म (आलेख संग्रह), प्रकाशकः
साझा प्रकाशन, २०६७ । विविध:आजको
धनुषाः २०३९ साल, जनकपुर लोकचित्रः २०४६ साल । समयको अन्तराल
पछ्याउदै(आलेख संग्रह, २०६६ साल) ठेकान पर (विचार संग्रह),
समय–सन्दर्भ (निबन्ध संग्रह) २०६८ । सम्पादनः
मैथिली पद्यसङ्ग्रहः (नेपाल राजकीय प्रज्ञाप्रतिष्ठान): २०५१
साल, लाबाक धान (कवितासङ्ग्रह) २०५१
साल, त्रिशूली (स्व. माथुरद्वारा लिखित खण्डकाव्य) २०४९ साल,
नेपालक
मैथिली पत्रकारिताः २०४४ साल, मैथिली लोकनृत्यः भावभंगिमा
एवं स्वरूप (नेपाल राजकीय प्रज्ञा प्रतिष्ठान) २०६१, अन्तराष्ट्रिय
मैथिली सम्मेलन आ नेपालः २०६५
साल, हम और तुम (हिन्दी कवितासंग्रह):
२०६६ साल । मैथिली नाटक–संग्रह (नाटक
संग्रह) २०६७, महाकवि विद्यापति आ नेपाल(निबन्ध संग्रह) २०६८,
मैथिली लोक संस्कृति संगोष्ठी प्रतिवेदन,२०६९,लोकनायक सलहेस (निबन्ध संग्रह) २०६९ । सम्मान: नेपाल राजकीय
पज्ञा–प्रतिष्ठान द्वारा प्रदत्त प्रथम ‘मायादेवी
प्रज्ञापुरस्कार’ द्वारा सम्मानितः २०५२
साल, विद्यापति सेवा संस्थान, दरभङ्गाद्वारा ‘मिथिला
विभूति’ सम्मान, शेखर प्रकाशन, पटना द्वारा ‘शेखर सम्मान’, ने.
मैथिली साहित्य परिषद्, जनकपुर द्वारा ‘वैदेही प्रतिभा पुरस्कार, अन्तर्राष्ट्रिय मैथिली
सम्मेलन मुम्बई द्वारा ‘मिथिलारत्न’ सम्मान,
मधुरिमा नेपाल द्वारा ‘मधुरिमा सम्मान’,
चेतना समिति, पटना द्वारा यात्री चेतना
पुरस्कार, साझा
प्रकाशन द्वारा साझा लोक संस्कृति पुरस्कार (२०६८) आदि दर्जनो सम्मान, पुरस्कार
प्राप्त। विशेषः पूर्व अध्यक्षः साझा प्रकाशन ,ललितपुर।
विशेष उल्लेखनीय- नेपालक पहिल आधुनिक कथा संग्रह “तोरा संगे जयबौ रे कुजबा “(१९८४ ई.) क प्रणेता”। नेपालक पहिल आ आइधरि एक मात्र साहित्यकार जकर कथा संग्रह “तोरा संगै जयबौरे कुजवा” क प्रकाशन बिहार (भारत) क
सरकारी संस्था मैथिली अकादमी कएलक। सम्पूर्ण मैथिली
साहित्यमे पहिल प्रेमपरक दीर्घकविता “नहि, आब नहिं” क कवि । नेपाल
राजकीय प्रज्ञा–प्रतिष्ठानसं पहिल बेर प्रदान कएल गेल “मायादेवी प्रज्ञा–पुरस्कार”(२०५२)
क प्राप्तकर्ता जकर प्रशस्तिमे लिखल गेल छल–मैथिली भाषा
साहित्य एवं मैथिली पत्रकारिताक क्षेत्रमे विशिष्ट योगदानक लेल । नेपालसं प्रकाशित
पहिल मैथिली समाचारपत्र “गामघर साप्ताहिक”क सम्पादन–प्रकाशन, जे अनवरत
रूपें विगत तीस वर्षसं प्रकाशित भऽ रहल अछि । नेपालसं प्रकाशित पहिल आधुनिक कविता संग्रह “बन्न
कोठरीः औनाइत धुआँ”क कवि । नेपालक पहिल मैथिली कवि
जकर कविता बंगला भाषामे अनुवाद भऽ साहित्य अकादमी, दिल्लीक
संग्रहमे छपल। पहिल साहित्यकार जकरा साझा प्रकाशन, ललितपुर
द्वारा सर्वप्रथम “साझा लोक संस्कृति”पुरस्कार
प्रदान कएल गेल। नेपालक
पहिल मधेशी एवं मैथिली साहित्यकार जे साझा प्रकाशनक गरिमामय अध्यक्ष पद पर नियुक्त
भेल आ प्रज्ञा–प्रतिष्ठानमे सदस्य नियुक्ति (२०६७, माघ २१ गते) धरि बनल रहल। नेपालक पहिल मैथिली साहित्यकार जे सर्वप्रथम
नेपाल प्रज्ञा–प्रतिष्ठानक प्राज्ञ सभा सदस्य बनल आ बादमे
प्राज्ञ परिषद् सदस्य सेहो वर्तमानमे अछि । साझा प्रकाशनक अध्यक्षक रूपमे पहिल बेर
नेपाली बाहेक मैथिली समेतक भाषाक प्रकाशनक शुभारम्भ कएल, जाहिमे
पहिल मैथिली बालकथा संग्रह “बगियाक गाछ” प्रकाशित भेल। नेपालमे पहिल बेर काठमांडूमे अन्तर्राष्ट्रिय मैथिली
सम्मेलन (२०६७) क सफलतापूर्वक आयोजन कएल, जकर उद्घाटन नेपालक
राष्ट्रपति आ विसर्जन नेपालक उपराष्ट्रपति कएलनि । काठमाण्डूमे आयोजित सार्कस्तरीय
कवि गोष्ठीमे सर्वप्रथम नेपालक मैथिली कविक रूपमे प्रतिनिधित्व कएल । नेपालक पहिल
साहित्यकार जकर रचना नेपालक पाठ्यक्रममे मात्र नहि बिहारक मैथिली पाठ्यक्रममे सेहो
पढाई भऽ रहल अछि । नेपालक सर्वाधिक मौलिक रचनाक लेखक । एखन धरि तीन दर्जन धरि सभ
पुस्तक प्रकाशित । तत्कालीन नेपाल
राजकीय प्रज्ञा–प्रतिष्ठानक प्राज्ञ सभाक सदस्य होइते
सर्वप्रथम प्रज्ञा–प्रतिष्ठानद्वारा मैथिलीमे “आँगन” पत्रिकाक प्रकाशन प्रारम्भ कएल । अन्य गतिविधि
अन्तर्राष्ट्रिय मैथिली सम्मेलन, दिल्लीक आयोजनमे होबऽ बला
अन्तर्राष्ट्रिय सम्मेलनमे भारतक मुम्बई, कलकत्ता, चेन्नई, तिरुपति आ गुआहाटीमे नेपालक प्रतिनिधि
मंडलकें नेतृत्व करैत भाग लेल । “एकटा आओर वसन्त” फिल्मक निर्माण-कथा-पटकथा-सम्वाद-गीत लेखन । नेपाल टेलिभिजन लेल जनकपुरधाम पर
डकुमेन्ट्री लेखन-प्रदर्शन। “सीता”
लगायतक किछु नेपाली फिल्ममे गीत लेखन। नेपाल सरकार संस्कृति
मंत्रालयद्वारा गठित विद्यापति पुरस्कार कोषक विधान, मापदण्ड
निर्धारण कार्यदलक सदस्य आ अन्तर्राष्ट्रिय स्तरक अवधारणा पत्र प्रस्तुत (बादमे
एहिमे व्यापक परिवर्तन कऽ) विवादित बनादेल गेल) । नेपाल पत्रकार महासंघक का.वा.
अध्यक्ष (धनुषा) आ नेपाल प्रेस युनियन, (धनुषा)क अध्यक्षक
रूपमे काज कऽ चुकल । नेपाल प्रज्ञा–प्रतिष्ठानक प्राज्ञ
सदस्यक हैसियतसं मैथिली लोक नाट्य जट–जटिनक गीत संकलन कऽ
तकरा रेकर्डिङ कराओल आ जटजटिनक कथानककें नाट्य रुपान्तर कऽ मंचपर प्रदर्शित कएल जे
अद्यावधिक जारी अछि । नेपाल प्रज्ञा–प्रतिष्ठान द्वारा राजा
सलहेसपर नेपाल–भारतक विद्वान् सभक गोष्ठी कएल आ कार्यपत्र
सहित एकटा पुस्तक प्रज्ञा–प्रतिष्ठानसं “लोकनायक सलहेस” प्रकाशित कएल । जनकपुरधाममे
सर्वप्रथम “अखिल नेपाल मैथिली साहित्य परिषद्”क गठन २०३० सालमे कएल आ लगभग डेढ दशक धरि विद्यापति पर्व लगायत अन्य
मैथिली गतिविधि संचालन कएल । मैथिली पत्रिका “अर्चना”
“आंजुर” आ “गामघर”
क माध्यमसं आइ काल्हिक बहुतो मैथिली साहित्यकारकें साहित्य
क्षेत्रमे पदार्पणक अवसर प्रदान कएल। राष्ट्रिय, अन्तर्राष्ट्रिय
स्तरक गोष्ठी, सेमिनार सभमे कार्यपत्र प्रस्तोता एवं सहभागिताक
रूपमे आमंत्रित भऽ भाग लेल। नेपाल प्रज्ञा–प्रतिष्ठानमे
सर्वप्रथम विद्यापति स्मृति पर्व मनएबाक शुभारंभ कएल। आजुक तिथिमे नेपालमे मैथिली
साहित्यक कोनो विधामे सर्वाधिक रचना लिखबाक श्रेय प्राप्त। नेपाल सरकार, संस्कृति मन्त्रालय द्वारा राष्ट्रगानकेँ मैथिली अनुवाद करएबाक क्रममे
मैथिली अनुवादक हेतु विज्ञ मनोनित कएलापर राष्ट्रगानकें मैथिलीमे अनुवाद कऽ मूल
गीतक संगीतकार अम्बर गुरुङसँ प्रमाणित करा मन्त्रालयमे बुझाओल।
(विदेह ई पत्रिकाकेँ ५ जुलाइ २००४ सँ अखन धरि ११९ देशक १,६२६ ठामसँ ८५,६२२ गोटे द्वारा ४३,६३१ विभिन्न आइ.एस.पी. सँ ३,७४,६०६ बेर देखल गेल अछि; धन्यवाद पाठकगण। - गूगल
एनेलेटिक्स डेटा।)
आशीष अनचिन्हार
लघु-दीर्घ निर्णय भाग-1
हमर ऐ लेखमे मात्र पं. गोविन्द झा
जीक चर्च अछि तकरा अन्यथा नै लेल जाए से हमर आग्रह। पं. गोविन्द झा जीकेँ हम
मैथिली व्याकरणक धूरी मानैत ई लिखल अछि। निश्चित रुपें पं. जी अपन अग्रजसँ नियम
ग्रहण केने छथि आ अपन अनुज सभकेँ बेसी प्रभावित केने छथि तँए हम मात्र पं. जीक उपर
ई लेख केन्द्रित केलहुँ जाहिसँ हुनक अग्रज आ हुनक अनुज सभ ऐ लेखक माँझमे आबि सकथि।
तँ आउ कने चली मात्रा केना गानल
जाइत छै ताहिपर। मात्रा गनबाक लेल मोन राखू जाहि अक्षरमे "अ", "इ", "उ", "ऋ" एवं "लृ" नुकाएल हो तकरा लघु मानू आ तकरा बाद सभकेँ
दीर्घ। संगहि संग अनुस्वार तँ दीर्घ अछि मुदा चन्द्रबिन्दु लघु। चन्द्रबिन्दु जँ
लघु अक्षरपर रहतै तँ लघु मानल जेतै आ जँ दीर्घ अक्षरपर रहतै तँ दीर्घ मानल जाएत।
संगहि-संग जँ कोनो शब्दमे संयुक्ताक्षर हुअए तँ ताहिसँ पहिलेक अक्षर दीर्घ भए जाइत
छैक चाहे ओ लघु किएक ने हुअए। उदाहरण लेल--प्रत्यक्ष शब्दमे दूटा संयुक्ताक्षर अछि
पहिल त्य एवं क्ष। आब एहिमे देखू "त्य" सँ पहिने "प्र" अछि
तँए ई दीर्घ भेल आ "क्ष" सँ पहिने "त्य" अछि तँए इहो दीर्घ
भेल। ई नियम जँ दू टा अलग-अलग शब्द हो तैयो लागू हएत जेना उदाहरण लेल--- हमर प्रेम
छी अहाँ... ऐमे "प्रे" संयुक्ताक्षर भेल आ ताहिसँ पहिने बला शब्द "
र" दीर्घ भए जाएत। मतलब जे "हमर" शब्दक अंतिम अक्षर "र"
दीर्घ भए जाएत । सङ्गे-सङ्ग मोन राखू "न्ह" आ "म्ह"
संयुक्ताक्षरसँ पहिने बला शब्दमे लघु दीर्घ सेहो हएत। जेना की "कुम्हार"
मे "म्ह" सँ पहिने "कु" दीर्घ भेल तेनाहिते
"कन्हाइ" शब्दमे सेहो "न्ह"सँ पहिने "क" वर्ण दीर्घ
भेल। क्ष, त्र आ ज्ञ संयुक्ताक्षर अछि। तेनाहिते.... प्र,
र्व, आदि सेहो संयुक्ताक्षर अछि। मुदा
"मृत" शब्दमे "मृ" संयुक्ताक्षर नै अछि।
गजलमे दूटा लघुकेँ एकटा दीर्घ
सेहो मानल जाइत छै। बहुत गोटेंकेँ समस्या होइत छन्हि जे इ लघु-दीर्घ कोना होइत छै।
प्रस्तुत अछि किछु उदाहरण---
बिगड़ि-----------एहि शब्दकेँ
ह्रस्व-दीर्घ मानू वा दीर्घ-ह्रस्व मानू। बहरक जेहन जरूरति हो। अरबी बहरमे तीन टा
लघु सँ कोनो बहर नै छै तँए लघु-लघु-लघु मानबाक कोनो जरूरति नै।
हुनकर---------- एहि शब्दकेँ
दीर्घ-दीर्घ मानू वा दीर्घ-लघु-लघु मानू वा लघु-लघु-दीर्घ दीर्घ मानू जेहन जरूरति
हो। अरबी बहरमे चारिटा लघु सँ कोनो बहर नै छै तँए लघु-लघु-लघु-लघु मानबाक कोनो
जरूरति नै।
घर------- एहि शब्दकेँ दीर्घ मानू
वा लघु-लघु बहरक जेहन जरूरति हो।
चोर------ इ साफे तौर पर
दीर्घ-लघु अछि।
जँ कोनो शेरमे एना पाँति छै---
बिगड़ि चलै ।
आब एहि दू शब्दकेँ बान्हू। या तँ
अहाँ " बिग" मने एकटा दीर्घ मानू आ "ड़ि" मने एकटा लघु फेर
"च" एकटा लघू भेल आ "लै" एकटा दीर्घ। एकर मतलब जे "
बिगड़ि चलै" केर संभावित बहर भेल--दीर्घ-ह्रस्व-ह्रस्व-दीर्घ।
एहि शब्दकेँ एकटा आर रूप दए सकैत
छी जेना की---- "बि" के लघु मानू "गड़ि"केँ दीर्घ मानू आ फेर
"च" एकटा लघू भेल आ "लै" एकटा दीर्घ। एकर मतलब जे "
बिगड़ि चलै" केर संभावित बहर भेल--- लघु-दीर्घ-लघु-दीर्घ।
आब एहि दू रूपकेँ अहाँ बहरक
हिसाबें प्रयोग करू। कतेको आदमी " बिग" केँ दीर्घ मानताह फेर
"ड़ि" "च" केँ मिला दीर्घ मानताह आ "लै" भेल दीर्घ
मने दीर्घ-दीर्घ -दीर्घ मुदा इ रूप गलत भेल। मुदा ऐठाम एकटा गप्प मोन राखू जे किछु
शब्दमे धेआन सेहो राखए पड़त जेना एकटा शब्द " कमल " लिअ। आब जँ अहाँ एकर
उच्चारण क-मल ( मने लघु-दीर्घ) करबै ताहिसँ एकटा फूलक अर्थ निकलत मुदा जखन अहाँ
एही शब्दकेँ कम-ल ( मने दीर्घ-लघु) करबै तखन एकर अर्थ घटनाइमे हेतै जेना - पानि कम'ल
की नै इत्यादि। तँए हमर आग्रह जे पहिने कोनो शब्दकेँ उच्चारणक हिसाबेँ अर्थ देखू
जाहिसँ उच्चारण अनर्थ नै हुअए।
मैथिलीमे वर्तनीकेँ हिसाबेँ ई
उदाहरण देखू----
लए---- ह्रस्व-दीर्घ
लs------ह्रस्व
ल'------ह्रस्व
लय--- ह्रस्व-ह्रस्व वा दीर्घ
इएह निअम कए, कs वा स', भए भs वा भ' लेल छै आन प्रारूप लेल एहने बात बूझल जाए।
ऐठाम ईहो कही जे लघु लेल ह्रस्व शब्दक प्रयोग सेहो कएल जाइत छै तेनाहिते दीर्घ लेल
गुरू शब्द छै।
ई तँ छल सूत्र रूपमे। कने एकरा
फरिछा कए देखी------
1) 1) पं. गोविन्द झा अपन पोथी " मैथिली छंद शास्त्र" (
मिथिला पुस्तक केन्द्र दरभंगासँ प्रकाशित, द्वितीय संस्करण १९८७)मे
पृष्ठ १३ मे लिखैत छथि जे
" सँ, जँ, तँ, हँ आदि
गुरू अछि" मने चंद्रबिंदुकेँ पं. गोविन्द झा जी दीर्घ मनने छथि। मुदा फेर पं.
गोविन्द झा जी शेखर प्रकाशनसँ २००६मे प्रकाशित अपन पोथी " मैथिली
परिचायिका" केर पृष्ठ २०पर लिखै छथि जे " अनुस्वार भारी होइत अछि आ
चंद्रबिंदु भारहीन" मने ऐ पोथीमे पं. जी चंद्रबिंदुकेँ लघु मनने छथि आ एहने
सन विचार ओ मैथिली अकादेमीसँ २००७मे प्रकाशित अपन पोथी "मैथिली परिशीलन"क
पृष्ट ३५पर देने छथि। आब हमरा एहन पाठक लेल ई बड़का प्रश्न अछि जे चंद्रबिंदुकेँ
लघु मानल जाए की दीर्घ, कारण एकै पं. गोविन्द झा जी अपन
भिन्न-भिन्न पोथीमे भिन्न विचार देने छथि आ ई प्रचारित करबाक उपक्रम करै छथि जे
जाहि पोथीमे हम जे लीखि देलहुँ से सही अछि। जँ पं. गोविन्द झा जी बाद बला पोथीमे
लीखि देने रहितथिन्ह जे " मैथिली छंद शास्त्रमे चंद्रबिंदु केर सम्बन्धमे हम
जे लिखने छी से गलत थिक आब आब हम ऐ पोथीमे एकरा सुधारि रहल छी" तखन हमरा जनैत
भ्रम नै पसरितै आ ऐसँ हुनक महानता सेहो सिद्ध होइत। मुदा से नै भेल। कोनो भाषाक
वैयाकरणक उपर ओहि भाषाक हरेक लोककेँ विश्वास होइत छै। मैथिल सेहो पं. जीपर विश्वास
करैत छथि ( हमरा सहित) आ तँए बहुत मैथिल लोकनि चंद्रबिंदुकेँ दीर्घ मानि बैसल छथि।
एकर सभसँ बड़का उदाहरण श्री रमण झा सन अलंकार शास्त्री अपन पोथी "
भिन्न-अभिन्न"क पृष्ठ ६७-७३ मे देने छथि जतए श्री रमण जी पं. गोविन्द झा जीक संदर्भ दैत
चंद्रबिंदुकेँ दीर्घ मानि लेने छथि। अस्तु ई गप्प फरिछाएल अछि जे चंद्रबिंदु लघु
होइत अछि आ अनुस्वार दीर्घ। एही क्रममे एकटा आर गप्प भए सकैए जे पं. गोविन्द झा जी
कविवर सीताराम झा जीक कविताकेँ देखि चंद्रबिंदुकेँ दीर्घ मानि लेने होथि तँ से
गप्प फराक, कारण कविवर सीताराम जी अपन अधिकांश कवितामे चंद्रबिंदु युक्त
लघु शब्दकेँ दीर्घ जकाँ प्रयोग केने छथि। मुदा ऐठाम ई मोन राखए पड़त जे छंदमे
जरूरति पड़लापर ( मात्र आवश्यक स्थितिमे) लघुकेँ दीर्घक बराबर वा तेनाहिते दीर्घकेँ
लघु बराबर उच्चारण कएल जाइत रहलै। तँए जँ कविवर सीता राम जी जँ आवश्यकता पड़लापर
जँ चंद्रबिंदु युक्त लघुकेँ दीर्घ जकाँ प्रयोग केने छथि ताहिसँ ओ नियम नै बनि जेतै
वस्तुतः नियम तँ इएह छै जे चंद्रबिंदु लघु अछि। एकटा गप्प आर संस्कृतमे लघुकेँ
दीर्घक बराबर वा तेनाहिते दीर्घकेँ लघु बराबर उच्चारण मान्य नै छै। मैथिलीमे
लघुकेँ दीर्घक बराबर वा तेनाहिते दीर्घकेँ लघु बराबर उच्चारण प्राकृत एवं अप्रभंश
भाषासँ भेल अछि।
2) 2) मैथिली छन्द शास्त्रक पृष्ठ १४पर पं. गोविन्द झा जी लिखै
छथि जे ----" न्ह आ म्ह संयुक्ताक्षरसँ पूर्व लघु वर्ण गुरू नै होइत अछि, कन्हाइ, कुम्हार, एहिठाम क ओ
कु गुरू नहि थिक।" मुदा जँ अहाँ मैथिली उच्चारणकेँ अकानब तँ साफ-साफ सुनबामे
कन् + हाइ ध्वनि आएत तेनाहिते कुम् + हार ध्वनि सुनबामे आएत। मैथिलीमे क + न्हाइ
वा कु + म्हार ध्वनि कदाचिते भेटत आ जेना की गजल उच्चारणपर आधारित अछि तँए गजलमे
कन्हाइ लेल दीर्घ + दीर्घ + लघु हएत आ कुम्हार सेहो दीर्घ + दीर्घ + लघु हएत। ओना
गजलेमे किएक हरेक छन्द, हरेक पद्य उच्चारणपर अछि तँए हरेक
छंदमे कुम्हार दीर्घ + दीर्घ + लघु हएत। आब कने आर विस्तारसँ चली। उर्दू भाषामे
न्ह, म्ह आ ल्ह सँ पहिनुक अक्षर दीर्घ नै होइत छै मने जे
जाहि सङ्गे ल्ह, म्ह वा न्ह रहैत अछि तकरे उपर ओ प्रभाव दै
छै जेना " तुम्हारा " ऐ शब्दक उच्चारण उर्दूमे "तु + म्हारा"
होइत छै तँए उर्दूमे " तुम्हारा लेल लघु + दीर्घ + दीर्घ प्रयोग होइत छै। ओना
ऐठाम ई कहब बेजाए नै जे उर्दूमे न्ह, म्ह, ल्ह केर ध्वनि संस्कृतसँ आएल मुदा उर्दूक सचेष्ट विद्वान सभ उच्चारण अपने
हिसाबसँ रखलथि। उर्दूक ई उच्चारण हिन्दीमे आएल ( बजबा कालमे उर्दू आ हिन्दी एक
समान होइत अछि)। मुदा जँ मैथिली उच्चारणकेँ देखबै तँ साफे-साफ अंतर बुझना जाएत। आ
एही अन्तरक कारणें मैथिल हरेक आन राज्यमे जल्दिये पहिचानमे आबि जाइत छथि। मैथिलीमे
आने संयुक्ताक्षर जकाँ म्ह,न्ह आ ल्ह केर प्रभाव होइत छै तँए
कुम्हार आ कन्हाइ लेल दीर्घ + दीर्घ + लघु हएत। संस्कृतमे सेहो “ म्ह, ल्ह आ न्ह “सँ पहिने केर
लघु दीर्घ मानल जाइत छै। आब देखू तुलसी दास जी द्वारा लिखल ई स्त्रोत-------------
नमामी शमीशान निर्वाण रूपं
विभू व्यापकम् ब्रम्ह वेदः
स्वरूपं
पहिल पाँतिकेँ मात्रा क्रम
अछि----
ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घदोसरो
पाँतिकेँ मात्रा क्रम अछि-----ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ
| आब ऐ श्लोकक दोसर पाँतिक ब्रम्ह शब्दपर धेआन देबै सभ बुझबामे आबि जाएत।
3) 3) पं. गोविन्द झा जी मैथिली छंद शास्त्रक पृष्ठ १३मे
संयुक्ताक्षरसँ पहिने बला अक्षर दीर्घ हएत की लघु तकर व्यवस्था देखेने छथि। हुनका
मतें जँ एकैटा शब्दमे संयुक्ताक्षर हो तखने टा संयुक्ताक्षरसँ पहिनुक अक्षर दीर्घ
हएत। सङ्गे-सङ्ग ईहो कहने छथि जे प्रचलित समासमे जँ अलगो-अलग अक्षर छै तखन
संयुक्ताक्षरसँ पहिनुक अक्षर दीर्घ हएत। सङ्गे-सङ्ग ओ एकर सभहँक अपवाद सेहो देने
छथि। लगभग इएह नियम मैथिलीक सभ लेखक अपनेने छथि। सङ्गे हम ईहो कहि दी जे
हिन्दीयोमे एहने सन नियम छै ( आन आधुनिक भारतीय भाषामे की छै से हमरा नै पता) मुदा
ई नियम संस्कृतमे नै छै। संस्कृतमे चाहे एकै शब्दमे संयुक्ताक्षर हो की अलग-अलग
शब्दमे दूनू स्थितिमे संयुक्ताक्षरसँ पहिनुक अक्षर दीर्घ हएत। संस्कृत पद्यक किछु
उदाहरण देखू------पहिने आदि शंकराचार्यक ई निर्वाण षट्कम देखू-----------
मनो बुद्ध्यहंकारचित्तानि नाहम् न
च श्रोत्र जिह्वे न च घ्राण नेत्रे
न च व्योम भूमिर् न तेजॊ न वायु:
चिदानन्द रूप: शिवोऽहम् शिवॊऽहम्
न च प्राण संज्ञो न वै पञ्चवायु:
न वा सप्तधातुर् न वा पञ्चकोश:
न वाक्पाणिपादौ न चोपस्थपायू
चिदानन्द रूप: शिवोऽहम् शिवॊऽहम्
न मे द्वेष रागौ न मे लोभ मोहौ
मदो नैव मे नैव मात्सर्य भाव:
न धर्मो न चार्थो न कामो ना
मोक्ष: चिदानन्द रूप: शिवोऽहम् शिवॊऽहम्
न पुण्यं न पापं न सौख्यं न
दु:खम् न मन्त्रो न तीर्थं न वेदा: न यज्ञा:
अहं भोजनं नैव भोज्यं न भोक्ता
चिदानन्द रूप: शिवोऽहम् शिवॊऽहम्
न मृत्युर् न शंका न मे जातिभेद:
पिता नैव मे नैव माता न जन्म
न बन्धुर् न मित्रं गुरुर्नैव
शिष्य: चिदानन्द रूप: शिवोऽहम् शिवॊऽहम्
अहं निर्विकल्पॊ निराकार रूपॊ
विभुत्वाच्च सर्वत्र सर्वेन्द्रियाणाम्
न चासंगतं नैव मुक्तिर् न मेय:
चिदानन्द रूप: शिवोऽहम् शिवॊऽहम्
पहिल पाँतिकेँ मात्रा क्रम
अछि----
ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ
--------| दोसरो पाँतिकेँ मात्रा क्रम
अछि-----ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ-ह्रस्व-दीर्घ-दीर्घ---------
। जँ अहाँ नीकसँ पढ़बै तँ पता लागत जे संयुक्ताक्षरसँ पहिने बला
अक्षर जे अलग शब्दमे छै ओहो दीर्घ भए रहल छै। आब शंकराचार्योसँ पहिनुक रचना देखी।
तँ पढ़ू रावण रचित ई शिवतांडव स्त्रोतम्। एहूमे संयुक्ताक्षरसँ पहिनुक अक्षर दीर्घ
भेल अछि चाहे ओ एक शब्दमे अछि वा अलग शब्दमे। लघु-दीर्घक-लघु-दीर्घ-----ऐ रूपकेँ
पालन 14 श्लोक धरि पालन कएल गेल अछि।
जटाटवीगलज्जलप्रवाहपावितस्थले
गलेवलम्ब्य लम्बितां
भुजङ्गतुङ्गमालिकाम् ।
डमड्डमड्डमड्डमन्निनादवड्डमर्वयं
चकार चण्डताण्डवं तनोतु नः शिवः
शिवम् ॥ 1 ॥
जटाकटाहसम्भ्रमभ्रमन्निलिम्पनिर्झरी-
-विलोलवीचिवल्लरीविराजमानमूर्धनि
।
धगद्धगद्धगज्ज्वलल्ललाटपट्टपावके
किशोरचन्द्रशेखरे रतिः प्रतिक्षणं
मम ॥ 2 ॥
धराधरेन्द्रनन्दिनीविलासबन्धुबन्धुर
स्फुरद्दिगन्तसन्ततिप्रमोदमानमानसे
।
कृपाकटाक्षधोरणीनिरुद्धदुर्धरापदि
क्वचिद्दिगम्बरे मनो विनोदमेतु
वस्तुनि ॥ 3 ॥
जटाभुजङ्गपिङ्गलस्फुरत्फणामणिप्रभा
कदम्बकुङ्कुमद्रवप्रलिप्तदिग्वधूमुखे
।
मदान्धसिन्धुरस्फुरत्त्वगुत्तरीयमेदुरे
मनो विनोदमद्भुतं बिभर्तु भूतभर्तरि
॥ 4 ॥
सहस्रलोचनप्रभृत्यशेषलेखशेखर
प्रसूनधूलिधोरणी
विधूसराङ्घ्रिपीठभूः ।
भुजङ्गराजमालया निबद्धजाटजूटक
श्रियै चिराय जायतां
चकोरबन्धुशेखरः ॥ 5 ॥
ललाटचत्वरज्वलद्धनञ्जयस्फुलिङ्गभा-
-निपीतपञ्चसायकं
नमन्निलिम्पनायकम् ।
सुधामयूखलेखया विराजमानशेखरं
महाकपालिसम्पदेशिरोजटालमस्तु नः ॥
6 ॥
करालफालपट्टिकाधगद्धगद्धगज्ज्वल-
द्धनञ्जयाधरीकृतप्रचण्डपञ्चसायके
।
धराधरेन्द्रनन्दिनीकुचाग्रचित्रपत्रक-
-प्रकल्पनैकशिल्पिनि
त्रिलोचने मतिर्मम ॥ 7 ॥
नवीनमेघमण्डली
निरुद्धदुर्धरस्फुरत्-
कुहूनिशीथिनीतमः
प्रबन्धबन्धुकन्धरः ।
निलिम्पनिर्झरीधरस्तनोतु
कृत्तिसिन्धुरः
कलानिधानबन्धुरः श्रियं
जगद्धुरन्धरः ॥ 8 ॥
प्रफुल्लनीलपङ्कजप्रपञ्चकालिमप्रभा-
-विलम्बिकण्ठकन्दलीरुचिप्रबद्धकन्धरम्
।
स्मरच्छिदं पुरच्छिदं भवच्छिदं
मखच्छिदं
गजच्छिदान्धकच्छिदं तमन्तकच्छिदं
भजे ॥ 9 ॥
अगर्वसर्वमङ्गलाकलाकदम्बमञ्जरी
रसप्रवाहमाधुरी
विजृम्भणामधुव्रतम् ।
स्मरान्तकं पुरान्तकं भवान्तकं
मखान्तकं
गजान्तकान्धकान्तकं तमन्तकान्तकं
भजे ॥ 10 ॥
जयत्वदभ्रविभ्रमभ्रमद्भुजङ्गमश्वस-
-द्विनिर्गमत्क्रमस्फुरत्करालफालहव्यवाट्
।
धिमिद्धिमिद्धिमिध्वनन्मृदङ्गतुङ्गमङ्गल
ध्वनिक्रमप्रवर्तित
प्रचण्डताण्डवः शिवः ॥ 11 ॥
दृषद्विचित्रतल्पयोर्भुजङ्गमौक्तिकस्रजोर्-
-गरिष्ठरत्नलोष्ठयोः
सुहृद्विपक्षपक्षयोः ।
तृष्णारविन्दचक्षुषोः
प्रजामहीमहेन्द्रयोः
समं प्रवर्तयन्मनः कदा सदाशिवं
भजे ॥ 12 ॥
कदा निलिम्पनिर्झरीनिकुञ्जकोटरे
वसन्
विमुक्तदुर्मतिः सदा
शिरःस्थमञ्जलिं वहन् ।
विमुक्तलोललोचनो ललाटफाललग्नकः
शिवेति मन्त्रमुच्चरन् सदा सुखी
भवाम्यहम् ॥ 13 ॥
इमं हि नित्यमेवमुक्तमुत्तमोत्तमं
स्तवं
पठन्स्मरन्ब्रुवन्नरो
विशुद्धिमेतिसन्ततम् ।
हरे गुरौ सुभक्तिमाशु याति
नान्यथा गतिं
विमोहनं हि देहिनां सुशङ्करस्य
चिन्तनम् ॥ 14 ॥
पूजावसानसमये दशवक्त्रगीतं यः
शम्भुपूजनपरं पठति प्रदोषे ।
तस्य स्थिरां
रथगजेन्द्रतुरङ्गयुक्तां
लक्ष्मीं सदैव सुमुखिं प्रददाति
शम्भुः ॥ 15 ॥
ऐ के अलावे पूरा संस्कृत पद्ये
एकर उदाहरण अछि। मुदा से देब ने हमरा अभीष्ट अछि आ ने उचित।
मैथिलीमे ई नियम नै छै तकर कारण
प्राकृत-अप्रभंश भाषाक प्रभाव छै। मैथिली सहित आन-आन आधुनिक उत्तर भारतीय भाषामे ई
सेहो ई नियम नै मानल जाइत छै प्राकृत-अपभ्रंशक प्रभावें। आब ई देखू जे ई
प्राकृत-अपभ्रंश कोन भाषा थिक। प्राकृतक सम्बन्धमे नाट्य शास्त्रक प्रणेता भरत
मुनि कहै छथि जे------
एतदेव विपर्यस्तं संस्कार गुण
वर्जितम्
विज्ञेयं प्राकृतं पाठ्यं नाना
वस्थान्तरात्मकम्।
मने जे मूल शब्दक अक्षरकेँ
आगू-पाछू कए वा सरलीकृत कए बाजब प्राकृत पाठ कहाइए। ऐठाम मूल शब्द मने संस्कृतक
शब्द भेल, मुदा मूल शब्द कोनो भाषाक भए सकैए। तेनाहिते आचार्य भर्तृहरि
जी प्राकृतक सम्बन्धमे कहै छथि जे --------
दैवीवाक् व्यवकीर्णेयम शकतैरभि
धातृभिः
मने जे दैवीवाक् ( संस्कृत )
अशक्त लोकक मूँहमे आबि भिन्न-भिन्न रूपमे आबि जाइ छै। मुदा महाभाष्यकार पतञ्जलि
प्राकृतकेँ अपशब्दक रूपमे देखैत छथि आ हुनका मतें ऐ तरहक अपशब्दक प्रयोग चाहे ओ
बाजल जाइ की सूनल जाइ दूनू रूपमे अधर्म थिक।
प्रायः-प्रायः हरेक भाषाविज्ञानी
प्राकृतक बाद बला रूपकेँ अपभ्रंशक नाम देने छथिन्ह। लगभग नवम आ दशम शताब्दी धरि
प्राकृतक प्रयोग खत्म भए गेल छल आ अपभ्रंशक प्रयोग शुरू भए गेल छल। मुदा ऐ ठाम मोन
राखू जे अधिकांश भाषाविज्ञानी अप्रभंशकेँ प्राकृतसँ अलग मनने छथि मुदा दूनूक
प्रकृति एक समान हेबाक कारणें " प्राकृत-अपभ्रंश " नाम बेसी चलै छै।
प्राकृतमे शब्दक निर्माण मुख्यतः लोक रूचिपर निर्धारित छै ने की व्याकरणपर। एकटा
उदाहरण देखू-----चन्द्र शब्दसँ चन्दा प्राकृत शब्द भेल मुदा इन्द्र शब्दसँ इन्दा
शब्द नै बनल ब्लकि इन्दर शब्द बनल। तेनाहिते वधू शब्दसँ बहु बनि तँ गेल मुदा साधु
शब्दसँ साहु नै बनल। साहु अलग शब्द अछि। आ लगभग एहने हालति अपभ्रंशक अछि। ई बात
जननाइ महत्वपूर्ण अछि जे जेनाहित प्राकृत लेल मूल शब्द संस्कृत छै तेनाहिते
अपभ्रंश लेल मूल शब्द प्राकृत छै। आ बादमे एही अपभ्रंशसँ मैथिली आ आन आधुनिक
भारतीय भाषा सभहँक जन्म भेल। ओना प्राकृतक बहुत रूप छै। तेनाहिते अपभ्रंशक सेहो
अनेको रूप छै। मैथिलीमे अपभ्रंशकेँ अपभ्रष्ट वा अवहट्ट सेहो कहल जाइत छै। मुदा ई
प्राकृत रूप हरेक समयमे होइत रहलैए। वेदक नाराशंसी एकर उदाहरण अछि | आ ऋगवेदमे ओहि समयक सामानान्तर भाषाक बहुत रास शब्द भेटत। तेनाहिते अशोक
वाटिकामे हनुमान जीक ई चिन्ता जे हम सीता जीसँ देवभाषामे गप्प करी की मानुषी
भाषामे सेहो ऐ गप्पक प्रमाण अछि जे ओहू समयमे संस्कृतक समानान्तर भाषा छलै आब ओकर
नाम मानुषी होइ की वा अन्य कोनो। महत्वपूर्ण तँ ई छै जे वेदसँ लए कए एखन धरि
संस्कृतक समानान्तर धारा बहैत रहल आब भले ही ओकर नाम जे रहल होइ।
संस्कृत शब्द जखन प्राकृत रूपमे
आबए लगलै तखन संयुक्ताक्षर शब्दपर बहुत बेसी प्रभाव पड़लै। जँ गौरसँ देखबै तँ पता
लागत जे प्राकृत बाजए बला सभ संयुक्ताक्षर शब्दकेँ अपन लक्ष्य बनेने छल ताहूमे एहन
संयुक्ताक्षर बला शब्द जे शब्दक शुरूआतमे छल। एकर कारण छलै जे संयुक्ताक्षर बला
शब्दकेँ बजबामे बहुत सावधानी आ शिक्षा चाही छल। संस्कृतक संयुक्ताक्षर बला शब्द प्राकृतमे
दू रूपमे तोड़ल गेल---
१) जै संस्कृतक शब्दक शुरुआत
संयुक्ताक्षरसँ भेल छै तकरा प्राकृतमे पूरा-पूरी लोप कए देल गेलै। केखनो-केखनो
शुरूआतक संयुक्ताक्षरकेँ बादमे आनि देल गेलै जेना-----
“ग्रह” संस्कृत छै मुदा एकर प्राकृत “गिरहो” छै। तेनाहिते स्कन्द लेल खन्दो, क्षमा लेल खमा वा
छमा, स्तम्भ लेल खम्भ, स्खलितं लेल
खलिअं, क्लेश लेल किलेसो इत्यादि।
२) जँ शब्दक शुरुआत छोड़ि कतौ
संयुक्ताक्षर छै तँ केखनो ओकर लोप भए गेल छै वा नव रूपमे संयुक्ताक्षर छै जेना
----
चतुर्थी लेल चउत्थी, चैत्र लेल चइत्ता, चन्द्रिमा लेल चन्दिमा, क्षेत्रम् लेल छेतम् आदि-आदि। कुल मिला कए प्राकृत-अपभ्रंशमे एहन स्थिति
बनल जे दूनू भाषामे सँ कोनो भाषामे एहन शब्द नै छलै जकर शुरूआत संयुक्ताक्षर
शब्दसँ होइत हो।
एतेक विवेचनाक बाद हम अपन मूल
उद्येश्य दिस चली। हमर मूल उद्येश्य छल जे मैथिलीमे संस्कृते जकाँ अलग-अलग शब्द
रहितों संयुक्ताक्षरसँ पहिने बला अक्षर दीर्घ किएक नै होइए। आब जँ गौरसँ उपरका
विवरण पढ़ने हएब आ जँ आर प्राकृत-अपभ्रंशक पोथी सभ पढ़ब तँ पता लागत जे
प्राकृत-अप्रभंशमे तँ संयुक्ताक्षरसँ शुरूआत शब्द छैके नै। आ मैथिलीयो अपभ्रंशसँ
निकलल अछि आ प्रारंभिक मैथिलीमे संयुक्ताक्षरसँ शुरूआत होइत कोनो शब्द नै अछि। आ
तँए मैथिलीमे संस्कृतक ई नियम नै आएल। आ अहाँ अपने सोचियौ ने जे जै भाषामे
संयुक्ताक्षरसँ शुरू होइत शब्द छैके नै से एहन तरहँक नियम किएक राखत। मुदा जँ नवीन
मैथिली भाषाक किछु प्रतिष्ठित लेखकक रचनाकेँ देखी तँ ओ मात्र क्रियापदकेँ छोड़ि सभ
संस्कृतक शब्द ( तत्सम शब्द )केँ प्रयोग केने छथि। आन-आन कम प्रतिष्ठित लेखक अपन
रचनामे तत्सम शब्दकेँ फिल्मी मसल्ला मानि जोरगर प्रयोग करै छथि। एतबा नै पं.
गोविन्द झा जी अपन पोथी "मैथिली परिशीलन"क पृष्ठ २९-३० पर गौरव पूर्वक
नवीन भारतीय भाषा ( जै मे मैथिली सेहो अछि )केँ तत्सम निष्ठ हेबाक बहुत रास फायदा
गनौने छथि। आब हमरा सन जिज्ञासु लग ई प्रश्न अपने-आप आबि जाइए जे जँ संस्कृतक शब्द
लेलासँ बहुत रास फायदा भेलै ( वा भए सकैत छै ) तखन तँ संस्कृतक सम्बन्धित नियम
लेलासँ सेहो फायदा भेल रहितै ( वा भए सकैत छै )। ओनाहुतो मैथिलीमे वा अन्य कोनो
आधुनिक भारतीय भाषाक पद्यमे संस्कृत शब्दक प्रयोग होइ छै तखन ओ नियम स्वतः पालन भए
जाइत छै। अहाँ अपने मैथिली महँक एहन कोनो पद्य गाउ जाहिमे संयुक्ताक्षरसँ शुरू
होइत कोनो संस्कृत शब्द हो स्वतः अहाँकेँ बुझा जाएत जे अलग शब्द रहितों
संयुक्ताक्षरसँ पहिने बला अक्षर दीर्घ होमए लगैत छै। ऐठाँ
फेर मोन राखू जे प्राकृत-अपभ्रंश भाषामे एहन शब्द छलैहे नै जकर शुरूआत
संयुक्ताक्षरसँ होइ तँए ओहि भाषामे ई नियम नै पालित भेल। आब एतेक विवेचनक बाद अहाँ
सभकेँ मामिला बुझबामे आएल हएत। तँए हमर आग्रह जे जँ ऐ नियमसँ बचबाक हो तँ
संयुक्ताक्षरसँ शुरू होइत शब्दक तद्भव रूप प्रयोग करू जेना " प्रकाश "
लेल परकाश, " प्रयोग " लेल परियोग इत्यादि। हमर कहबाक मतलब जे जेना पुरना कालमे
प्राकृत संयुक्ताक्षरकेँ हटा देलकै वा आधुनिक कालमे बंगला भाषामे संयुक्ताक्षर हटि
गेलै तेनाहिते मैथिलीमेसँ संयुक्ताक्षर सेहो हटा दिऔ। आ जँ अहाँ संस्कृते शब्द लेब
तखन पूरा नियम सहित लिअ। आब अहाँ जँ सकांक्ष पाठक हएब तँ हमरासँ पूछब जे जँ केओ
संस्कृत छोड़ि आन भाषाक शब्द लेत तखन की ओहि भाषाक नियमक पालन करत ? ऐ लेल हमर उत्तर रहत जे नै। कारण संस्कृत हमर मूल भाषा थिक तँए ओकरा दिस
ताकब हमर मजबूरी नै बल्कि कर्तव्य सेहो अछि। मुदा ओकरा छोड़ि जँ आन भाषाक शब्द लै
छै तखन ओकरा मैथिलीक नियम हिसाबें प्रयोग करू। जेना की अरबी-फारसी-उर्दू भाषामे
" ग़ज़ल " लिखल जाइत छै मने ग आ ज केर निच्चा नुक्ता लगाएल जाइत छै मुदा
मैथिलीमे नुक्ता नै छै तँए मैथिलीमे " गजल " लीखू। नुक्ता लगा कए लिखब
बेकार । कोनो संस्कृतक शब्दकेँ वा अन्यदेशीय शब्दकेँ मैथिलीकरण कोना करी आ कोना नव
शब्द बनाबी तकर विवेचना आगू हएत।
ई छल हमर पहिल तर्क। आब कने दोसर
तर्क दिस चली---
संस्कृत पद्यमे एकटा पाँतिकेँ
इकाइ मानल जाइत छै। आ जँ हम शब्दकेँ भिन्न-भिन्न करै छिऐ मने अलग-अलग शब्दक
संयुक्ताक्षरसँ भेल दीर्घ नै मानै छिऐ तँ एकर मतलब जे हम पाँतिकेँ नै बल्कि
शब्दकेँ इकाइ मानि रहल छिऐ आ हमरा जनैत पद्यमे शब्दकेँ इकाइ मानब उचित नै। पद्यमे
इकाइ सदिखन पाँति होइ छै। एकटा विडंबना देखू जे मैथिलीक सभ व्याकरण शास्त्री आ कवि
लोकनि शब्दकेँ इकाइ तँ मानै छथि मुदा जखन जगण-मगण केर गिनती करै छथि तखन पाँतिकेँ
इकाइ मानि लै छथि। एकटा उदाहरण लिअ जे की वसन्त तिलका छन्दक अछि। ऐ छन्दक व्यवस्था
एना अछि----
तगण+ मगण+जगण +जगण + गा + गा
मने की ----दीर्घ-दर्घ-लघु
+दीर्घ-लघु-लघु +लघु-दीर्घ-लघु +लघु-दीर्घ-लघु +दीर्घ+ दीर्घ
आब एकर पद्य उदाहरण देखू----
" ई ने अहाँक सन वीरक
काज थीकs"
( कविवर सीताराम झा,
मैथिली छन्द शास्त्र, पृष्ठ-४५)। ऐ एकटा
पाँतिमे देखू जे " ई " आ "ने " दूटा अलग-अलग शब्द अछि
सङ्गे-सङ्ग तेसर शब्द " अहाँक" केर पहिल अक्षर " अ " लए कए
मात्र एकटा " तगण "बनल अछि। आब हमर कहब अछि जे जँ अहाँ पद्यमे शब्देकेँ
इकाइ मानै छिऐ तखन दू-तीनटा अलग-अलग शब्दकेँ सानि एकटा जगण-मगण किएक बनबै छी। जँ
केओ शब्देकेँ इकाइ मानै छथि तकर मतलब ई भेल जे ओ अपन पद्यमे एहन शब्दकेँ प्रयोग
करथि जे हरेक जगण-मगण मने कोनो दशाक्षरी खण्ड लेल समान रूपसँ रहए। तँए हमर मानब जे
संस्कृतक पद्ये जकाँ जँ अलग-अलग शब्द होइ तैयो संयुक्ताक्षरसँ पहिनुक बला अक्षर
दीर्घ हएत। ऐठाँ ई मोन राखू जे एकटा पाँति खत्म भेलै तँ ओ इकाइ खत्म भेलै। आब जँ
दोसर पाँतिक शुरूआत संयुक्ताक्षरसँ भए रहल छै तकर प्रभाव पहिल पाँतिक अन्तिम शब्दक
अन्तिम अक्षरपर नै पड़त। ………………… क्रमशः जारी..............
( लघु-दीर्घ लेल शेष निघात सम्बन्धी अवधारणक खण्डन विदेहक अगिला
अङ्कमे …)


c: text/html

text:
पटना। बिहार सरकार आ सब दलक सांसदक गुहार क बाद आखिरकार केंद्र सरकार बिहार क जीवन रेखा महात्मा गांधी सेतु क संपूर्ण ऊपरी ढांचा कए बदलबा लेल तैयार भ गेल अछि। सूत्र क मुताबिक, प्रधानमंत्री क निर्देश पर केंद्रीय भूतल परिवहन मंत्री सीपी जोशी भारतीय राष्ट्रीय राजमार्ग प्राधिकरण (एनएचएआइ) कए देश- विदेश क विशेषज्ञ स विचार-विमर्श करि शीघ्र पुल क ऊपरी संरचना कए दुरुस्त करबाक आदेश देलथि अछि। एनएचएआइ क डीजी आरपी इंदौरिया पुल निर्माण क मुतल्लिक गत दिवस स्थलीय निरीक्षण केलथि अछि। उल्लेखनीय अछि जे बनबा काल एशिया क सबस लंबा इ पुल राज्य क उत्तर कए दक्षिण स जोडैत अछि, बल्कि राष्ट्रीय राजमार्ग क हिस्सा सेहो अछि। 24 घंटा मे एहि पर स 60 हजार वाहन गुजरैत अछि। टोल टैक्स स एखन धरि पुल निर्माण क लागत स अधिक वसूली भ चुकल अछि। देखरेख क अभाव मे इ पुल जर्जर भ चुकल अछि। राज्य सरकार कई साल स केंद्र स एकर मरम्मत क गुहार करि रहल अछि। राज्य सरकार त एतबा धरि कहि चुकल छल जे अगर केंद्र एहि पुलक मरम्मत करेबा लेल तैयार नहि अछि त कम स कम राज्य सरकार कए एकर मरम्मत करबाक अधिकार द पुल कए बचेबा लेल पहल करै।राज्य सरकार क एहि मांग क अलावा राज्य क सब दल क सांसद एहि लेल प्रधानमंत्री तक स गुहार लगा चुकल छथि। राजद सांसद रघुवंश प्रसाद सिंह त कई बेर पत्र लिख कए एहि पुलक मरम्मत करबाक गुहार लगा चुकल छथि। मुदा आखिर मे प्रधानमंत्री क हस्तक्षेप स केंद्रीय भूतल परिवहन मंत्री सीपी जोशी एहि पुल क मरम्मत लेल सक्रिय भेला अछि। आशा अछि इ सक्रियता आगू सेहो बनल रहत।
-
माननिय भारत सरकार केँ ई डेग पहिनहि उठएबाक चाहैत छलन्हि, चलू देरहि सही दुरुस्त अयलाह । ओना बिहारक लोक कोनो भीख नञि माँगि रहल छलाह ।
Comments are closed.

robotstxt: allowed

filter: keep


text:
प्रियदर्शिनी जी ,'नवकविता' मे नव भेनए आ कविता सेहो भेनए अभीष्ठ ।अहां कविता मे सब तरहक सदिच्छा आ शुभकामना व्यक्त करबाक लेल स्वतंत्र छी ,मुदा शब्द आ शब्दक्रम अहांक हेबाक चाही ।ऐ तरहक अतिलोकप्रिय शब्दावलीक सहयोग सँ ई मौलिकता नइ आबैत छैक-
हम करैत छी आह्वान सभ सं कल्पनाक संग मे
विश्वक एक कोटि एक जाति एक रूप मे
ई मंगलकामना इतिहास आ कविता मे अहां अपन शब्दक्रमक संग व्यक्त क' सकैत छियैक ,कोनो आन व्यक्तिक शब्द क्रम सँ नइ ,समाज मे छिडि़याएल ,बहारल विभिन्न विचार मात्र कें झारू सँ समेटला सँ नइ ।
तहिना अहांक नव व्यक्तित्वक परिचय अहांक व्यक्त बिंब आ प्रतीके सँ होयत ।बिंब आ प्रतीक जत्ते टटका ,सूक्ष्म आ विषय सँ संबंधित हेतै ,तत्ते कविता कविता जँका हेतै ---
जानकी, मंदोदरी आ उर्मिलाक त्याग सन
माँ, बेटी, बहिन, पत्नी आ प्रेमिकाक स्वाभाव सन
जानकी ,मंदोदरी इतिहासक बहुप्रयुक्त पात्र ,प्रतीक ।ऐ प्रतीक कें मांजिए के , प्रतीक क' संग प्रयोग क' के अहां अपना सकैत छियैक ,अन्यथा ई सामान्य प्रभाव उत्पन्न करत नइ कि वयंजनात्मक ।
फेसबुक पर दू सौ लाईक मिललाक बाद ई बात ,सुझाव नीक नइ लागैत छैक ,मुदा आर नीक कविताक संभावनाक लेल शुभकामनाक संग


text:
अपराधी सभ निर्मला कुमारी केर नाम नात्र सँ काँपैत छथि। हिनक साहसिक काज के देखि कैको अपराधी नुका गेल छथि, अपराधी सभके सजा दियेबा मे निर्मला कुमारी कहियो पाछा नहि हटल छथि जे सराहनीय अछि। एहितरहक प्रासासनिक विभाग मे जुझारु अधिकारी हुवे तेँ वास्तव मे अपराध कम भ' जायत आओर अपराधि अपराध करबासँ बचता। डीएसपी निर्मला कुमारी लोग सभक बिच रहिके हुनक समस्या सुनैत छथि आओर ओहि समस्या केर सामाधान करबाक लेल सदिखन प्रयासरत रहैत छथि।
हालही में बेनीपट्टी बेहटा स्थित सरोज पुस्तकालय मे डीएसपी निर्मला कुमारी केर अध्यक्षता मे ग्रीन व क्लीन बेनीपट्टी अभीयान के तहत बेनीपट्टी बाजार केर सौंदर्यकरण व विकास करबाक लेल बुद्धिजिवि, समाज सेवी,जनप्रतिनिधी आओर प्रबुद्ध नागरीक सभक बैठक भेल, जाहिमे ग्रीन व क्लीन बेनीपट्टी आओर कैको विंदु पर वीचार विमर्श कायल गेल। जहियासँ डीएसपी निर्मला कुमारी क्षेत्र मे आयल छथि, वास्तव मे अपराध मे भारी कमी आयल अछि। जाति भेदभाव सँ दुर रहैत निर्मला कुमारी लोग सभक सेवा कए अपन खुशी बुझैत छथि।


text:
सभ वार्डमे हो पार्क : मेयर गौड़ी पासवान
- नव बरखमे शहरकेँ सुन्दर बनेबाक करब प्रयास
दरभंगा, 25 दिसम्बर । नव बरखमे शहरक विकासमे नव अध्याय जोड़बाक प्रयास करब। एहि लेल व्यक्तिगत स्तरपर चेष्टा करब। ई बात नगर निगमक महापौर गौारी पासवान कहलनि। ‘मिथिला आवाज’क संग विशेष भेटमे ओ कहलनि जे शहरक आबादी तेजीसँ बढ़ि रहल अछि। एहि तुलनामे आवश्यकता सेहो बढ़ि रहल अछि। हुनक प्रयास रहत जे नव बरखमे शहरक सभ आवश्यकताक पूर्ति करता।
श्री पासवान कहलनि जे आबादी तेजीसँ बढ़ि रहल अछि। एहि ठाम दू-दू गोट विश्वविद्यालय अछि। दरभंगा प्रमण्डलीय मुख्यालय अछि। हजारो छात्र आ सामान्य जन एहि ठाम रोज अबै छथि, मुदा हुनका सभक लेल कोनो एहन स्थान नञि अछि जाहि ठाम ओ भोर-साँझ बिता सकथि। मनोरञ्जनक स्थानक अभाव अछि। एकर निदान लेल नव बरखमे शहरक प्रत्येक वार्डमे पार्क बनबेबा लेल व्यक्तिगत स्तरपर प्रयास करता जाहिसँ धीया-पुता, जुआन आ बूढ़-पुरान अपन साँझ तनाव विहीन भऽ बितेता। भोरमे टहलि स्वास्थ्य लाभ करता। मेयर कहलनि जे चन्द्रधारी संग्रहालय परिसरमे निर्माणाधीन थिमेटिक पार्क, नौका विहार आ म्यूजिकल फाउण्टेनकेँ शुरू करेबाक विधि सम्मत प्रयास करता। सशक्त स्थायी समितिक माध्यमे एहि लेल यथाशीघ्र प्रयासक बात ओ कहलनि। शहरकेँ पूर्ण स्वच्छ रखबाक यथा सम्भव प्रयास कएल जाएत। एहिमे शहरवासीसँ सेहो सहयोग करबाक आग्रह महापौर केलनि। एहि लेल निजी एजेंसीकेँ फेरसँ तकबाक बात ओ कहलनि। श्री पासवान कहलनि जे आबऽ वला बरख शहरक विकास लेल स्मरण राखल जाएत आ हुनका विश्वास छनि जे एहि विकासमे ‘मिथिला आवज’क भूमिका महत्वपूर्ण होएत। मेयर कहलनि जे विदा लऽ रहल साल 2012 दरभंगा आ मिथिलाक इतिहासमे एहि लेल अंकित होएत जे एहि ठामसँ माटि-पानिक भाषा मैथिलीमे ‘मिथिला आवाज’ केर प्रकाशन आरम्भ भेल।


text:
भोरे-भोर सिया आर सान के माँ दुनु के इस्कुल जेबाक लेल उठेली. दुनु भाय-बहिन ओछायन छोड़लक आ इस्कुल जेबाक तैयारी में लागि गेल आ की तहने सिया के अंग्रेजिक सबक इयाद नहि हेबाक गप्प मोन पड़लैक. राति में रटैत-रटैत कक्खन नीन्न पड़ि गेल किछ मोन नहि. ओकरा डरे हताश सुखा गेलै. कोना नै सुखाय..? इस्कुल में सभ सँ बेशी अंग्रेजिये पढ़बै वाली मैडम मारैत छथिन्ह. आब तऽ ओकरा कोनो काज में मोन
ओ सान सँ पूछलक, "भैया रउ तोहर सभटा सबक पूरा भऽ गेलऊ की..?"
सान- "हाँ गै", हम तऽ रातिये में सभटा पूरा कऽ लेलियैक".
सिया-"आ अंग्रेजी में"..?
सान- "ओ तऽ हम सभ सँ पहिने पूरा केलियैक, तोरा बूझल नहि छौ जे अंग्रेजी वाली मैडम कोना मारि-मारि कऽ छट-पिटा दैत छथिन्ह".
सिया-"ठीक केलें नहि तऽ मंगनी में मारि लगितऊ".
सिया बाजि तऽ देलक मुदा ओकरा डरे प्राण सुखाय लगलै. आब तऽ ओकर सभटा काज उन्टा होमय लगलै. अंगा के बट्टम सभ उनटा, दाहिना पैरक जूता बामा पैर में आ बामा पैरक दाहिना में. जूता के फीतों उंटे बान्हल. ओकरा एना अप्सियांत भेल देखि माँ पूछलखिन्ह "की होई छौ बौआ, मोन नहि ठीक लागैत छौ..? सिया के जान आयल कतौह सँ. मुदा हड़बड़ में कोनो बहन्ने नहि सूझलै. मूड़ी झुकौने ठाढ़ छल. मुदा तखने किछु फुरेलै. ओ दाबल स्वर में बाजल, "राइत में तों हमरा गेरुआ नहि देलें सिरमा में से हमरा कैस कऽ माथ दुखैत अछि, आइ हम इस्कुल नै जेबौ". "नहि-नहि इस्कुल नहि नागा करी.. इ तऽ बकलेलक काज छै...अहाँ इस्कुल जाऊ, आइ राइत सँ हम पक्का अहाँ के सिरमा तऽर में गेरुआ देब". माँ के ई गप्प सुनि सिया के करेज बैस गेलै.
इस्कुल के बेर भेल, इस्कुल घर सँ सटले छलै तैं माँ अपने लऽ कऽ जैत छलखिन्ह. रस्ता में सिया के डेगे नहि उठैत छल. आन दिन सिया अप्पन बस्ता माँ के दऽ दैत छल आ आगू-आगू फुदकि कऽ चलैत छल. मुदा आइ... आइ बस्ता किन्नहूँ नहि देलक. बाजल जे रहऽ दही हमरा भारी नहि लागैत अछि. अंग्रेजिक सबक याद नहि हेबाक भय के बोझ तऽरे ओ एना दबल-सहमल जा रहल छल जे ओकरा इस्कुल के बेस-भारी बसतो हल्लुक लागैत छलैक. इस्कुल के मुख्य द्वार लग छोड़ि माँ आपस भऽ गेली. आब तऽ सिया के विरोग छूटै लगलैक. अंगा में नोर पोछैत ओ अपना कक्षा दिस विदा भेल. मुदा डेग ससरबे नहि करय. पहिले घंटी अंग्रेजिक छलय. आइ तऽ मैडम हाथ फुला देथिन्ह छौंकी सँ मारि-मारि कऽ. काल्हिये चेता देने छलखिन्ह जे जेकरा सबक नहि इयाद होमय से देह के मजगूत कऽ कऽ आबय. सिया के सक में किछ नहि छलय. ओ टुघरैत-टुघरैत अपना कक्षा में सभ सँ पिछला पाइंत में जा बैसल.
प्रार्थनाक उपरान्त सभ विद्यार्थी अप्पन-अप्पन स्थान धेलक. पहिल घंटी बाजल.. . "टन्न".. आ ओम्हर... सियाक करेजा.. "धक्क"..! नोरे-नोराम भऽ गेल छल. आंखि लाल भऽ गेल छलय कनैत-कनैत. अप्पन तरहत्थी के सेहो रगड़ि-रगड़ि लाल कऽ लेने छल. संगी-बहिनपा सभ कतबो पूछै, मुदा एकदम गुम भेल. ओकरा आँखिक सोझा तऽ बस अंग्रेजी वाली मैडम आ हुनकर हाथक बांसक पतरका हरियर करचिए टा नाचि रहल छलैक. कने कालक उपरान्त हिंदी वाली मैडम कक्षा में प्रवेश केलैन्ह.. सिया अकचकायल...! मैडम बजलथि, "आइ अहाँ सबहक अंग्रेजी वाली मैडम नहि आयल छथि तैं आइ अंग्रेजी हमही पढ़ायब. सिया के जानि कतय सँ एकदम फुर्ती आबि गेलैक... आंखि में चमक, ठोढ़ पर मुस्की आ मोन भय-मुक्त. ओ अप्पन बस्ता उठेलक आ झट दऽ अगिला पाइंत में जा कऽ बैस गेल. मुदा ई ठानि लेलक जे आइ के बाद कहियो बिना सबक पूरा केने इस्कुल नहि आयब, आ ताहू में अंग्रेजी के तऽ किन्नहूँ नहि...!!!
©पंकज चौधरी (नवलश्री)
(तिथि-०७.०८.२०१२)


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Saturday, February 14, 2009
कम्प्युटरसं मैथिली जोडबाक प्रयास
जितेन्द्र झा
मैथिली भाषासं सेहो कम्प्युटर अपरेट कएल जाए ताहिलेल प्रयास शुरु भेल अछि । परिष्कृत आ समृद्ध भाषा मैथिली एखनो आन भाषाक अपेक्षा कम्प्युटर प्रविधिमे पाछुए अछि ।
पटनामे फ़्युल प्रोजेक्ट अन्तर्गत मैथिली कम्प्युटरीकरण शब्दावलीक मानकीकरणलेल दु दिवसीय कार्यशाला सम्पन्न भेल अछि । फ़्युल (फ़्रिक्वेन्टनली युज्ड एन्ट्रीज फ़र लोकलाईजेशन) एक ओपन सोर्स प्रोजेक्ट अछि । ई विभिन्न प्लेटफ़र्मके लेल प्रयोग कएल जाएबला कम्युटर शब्दावलीके मानकीकरणके काज विभिन्न भाषाक लेल कएल करैत अछि ।
एहि अवसरपर मैथिलीक विद्वान पण्डित गोविन्द झा कम्प्युटरलेल विशेष रुपे शब्द गढल जएबाक चाही मुदा एखन सामान्य शब्दसं काज चलि जाए त नीक । मैथिली एकेडमीक निर्देशक रघुवीर मोची जमीनी शब्द प्रयोग करबापर जोड दैत कहलनि जे मैथिलीके अपन क्षेत्र विस्तार करबाक चाही । कम्प्युटरमे मैथिलीक लेल कएल जारहल काजके दूरगामी प्रभाव रहल ओ कहलनि ।
प्रोजेक्ट संयोजक राजेश रंजन फ़्युलक कम्प्युटर मानकीकरणके कार्यविधिके विषयमा जनतब दैत कहलनि जे इ समुदाय आधारित प्रोजेक्ट अछि । कार्यक्रममे कम्प्युटरमे बेशी प्रयोग होब' बला 5 सय 78 शब्दपर गहन विचार क" मानक पर आम सहमति बनाओल गेल । मैथिली कम्प्युटक लेल शब्द गढबालेल ई पहिल प्रयास छल ।
कार्यक्रम एएन सिन्हा इन्स्टिच्युट अफ़ इन्स्टीच्युट अफ़ सोसल स्टडिजमे भेल छल जाहिमे रामानन्द झा रमण, मोहन भारद्वाज, सुधीर कुमार, जयप्रकाश, राकेश रोशन, संगीता सहितक विद्वान, अनुवादक आ कम्प्युटर उपभोक्ता सहभागी छल ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
ISSN 2229-547X VIDEHA 'विदेह' १५० म अंक १५ मार्च २०१४ (वर्ष ७ मास ७५ अंक १५०) ऐ अंकमे अछि:- ...


text:
माय छी कल्याणकारिणी छी !
हम नारी छी
माय छी कल्याणकारिणी छी
हम नारी छी
हमर सम्मान करे, नव वस्तु समान व्यवहार करे
समाज हमरहि सऽ अछि तैयो समाज हमर रहब सऽ प्रसन्न नहि
समाजकेर कूरीतिसँ आइयो दहेजक प्रथा जे हंटि नहि रहल
आखिर किऐक एकर विरुद्ध अभियान चलाबयवाला कम अछि
किऐक तऽ धन-दौलतपर मरयवाला कम नहि अछि!
आखिर किऐक एकरा रोकय लेल बढल हाथकेँ बेसी हाथ नहि भेटैछ
किऐक तऽ आइ आदमी चेहरा पर एतेक चेहरा लगेने अछि जे स्वयं अपन चेहरा नहि देखि पबैछ
रोइक दे बेटीके पैसा सऽ तौलनाइ
जुइन सोचे के बदलल आ केकरा छैक बदलनाइ
बेटियो के आइ मजबूत बनाबय पड़तैक
दहेज सँ जुड़ैत बियाह सऽ मुँह मोड़य पड़तैक
आजुक समाजमें एहि दाकियानूसी सोच लेल जगह नहि
जतय बेटी के पढाके सेहो बाप पैसा दियय एहेन सोच कोनो सोच नहि!
रचना:-
चन्दन झा "राधे"


text:
नारी सशक्तिकरण आ भाय-बहिनक अटूट बंधन, प्रेम आ स्नेह पर
आधारित सामाजिक ओ परिवारिक फ़िल्मक निर्माण बड्ड कम्मे भेल अछि। बहुत दिनसं एहि
प्रकारके फ़िल्मक खगता छल।मुदा एहि कमीके निराकरण करबाक
उद्देश्यसं मैथिली सिनेप्रेमीक बीच एकटा सुन्नर मैथिली फ़िल्म आबि रहल अछि जकर नाम
अछि “राखी के लाज”।
आनन्द फ़िल्म्स प्रोडक्शन हाउस केर बैनरक अधीन
सुरेश मंडल द्वारा निर्मित फ़िल्म “राखी के लाज”क निर्देशन केने छैथ समस्तीपुर जिलाक दशौथ
गामवासी
युवा मैथिल निर्देशक नरेश मंडल । फ़िल्मक पटकथा आशुतोष सागर लिखने छथि। राम रसिला,
आशुतोष सागर, नरेश मंडल, मंजु श्री दुबे, कंचन सिंह, सोनी, मोहन झा, सुश्मिता, जय
कृष्णा दत्ता, राम सकल महतो अभिनित एहि फ़िल्ममे संगीत देने छैथ मनिष, रोहित आ प्रमोद।
गीतक बोलके स्वर देने छैथ मनीषा विस्वास, मनीष नंदन झा, चंदन चंदन आसियाना, डॉली
रानी, सोहेल सुल्तान, सोनी, पारस मनी, धरमवीर झा, आ सुष्मा झा। पवन मिश्राक
सिनेमेटोग्राफ़ी ठीक ठाक बुझना जा रहल अछि। 2015मे शुरु भेल एहि फ़िल्मक शूटिंग समस्तीपुर, मधुबनी, दरभंगा, सहरसा आदि जेहन प्रसिद्ध स्थान पर कएल गएल अछि।
“राखी के लाज”क प्रमोशन टीजर जारी भs गेल अछि।प्रमोशन टीजर देखलाक बाद ई लगैत अछि
जे किछु तकनीकी कमी आ साउण्ड संबंधी त्रुटिके छोड़िकए ई फ़िल्म ठीक- ठाक अछि। अप्पन
भाषाक फ़िल्म रुपी लड्डू कतबो टेढ मेढ होउ, मनोरंजनक स्वाद मीठगरे होयत छैक।
“राखी के लाज” जल्दिये रीलीज होमय बला अछि। फ़िल्मक सफ़लताक
लेल शुभकामना आ फ़िल्मसं जुड़ल सबलोकिनकें अप्पन भाषा मैथिलीमे फ़िल्म बनेबाक लेल
हृदयसं धन्यवाद !
मैथिली गीतक माधुर्यसं आइ के
नहि अवगत अछि? कहबाक आवश्यकता नहि जे मैथिली गीतक अपन गौरवमयी परम्परा रहल अछि। लोकगीत
हो वा संस्कार गीत वा हास्य गीत, मिथिलामे मैथिलीक मधुर बोल
प्रत्येक मैथिलक कंठमे बसल रहैत अछि।
मैथिलीमे ओना तs नित दिन गीतक एलबम बहराईत रहैत अछि, मुदा
कानफ़ारु संगीतसं मैथिलीक गीत-संगीतक सुदीर्घ परम्पराकें आगू बढबामे विफ़ल होयत रहल
अछि। भोजपुरी गीत-संगीतक तर्ज पर बनाओल गेल एहन गीतक सीडी मात्र किछुये दिन चललाक
बाद गीत-प्रेमी हृदय ओ मानससं झटसं विस्मृत भ’ जायत अछि।
किछु मासपूर्व मुम्बई स्थित
किछु मैथिली प्रेमी गायक, गीतकार, संगीतकार, अभिनेता आ
निर्देशक केर सहयोगसं प्रस्तुत म्यूजिक एलबम विडियो “नमरी
लुच्चा” मैथिली गीत प्रेमीके अपन सुन्दरतम प्रस्तुति दिस
ध्यान आकृष्ट करबामे सफ़ल बूझना जा रहल अछि। एक्स्ट्रीम पिक्चर्स आ प्रवेश मल्लिक
प्रोडक्शन्स केर बैनरके अनत्रग्त निर्मित मैथिलीक एकल विडियो एल्बम “नमरी लुच्चा” अपन कर्नप्रिय गीत-संगीत आ मैथिलीक
खांटी बोलक सं संग प्रभावपूर्ण प्रस्तुतीकरण बलबूते आई मैथिली गीत प्रेमीकें बड्ड
बेसी प्रभावित कएने अछि। मिथिलाक विभिन्न भागमे चर्चित आ लोकप्रिय एहि एलबमक गीतके
लिखने छैथ प्रवेश मल्लिक। प्रवेश मल्लिकए के संगीतमे एकर धुन तैयार भेल अछि। हुनक
संगीत संयोजन प्रशंसनीय अछि। गायक प्रेम प्रकाश कर्णक डबल रोल- गायनक आ अभिनयक
दुनू गजबके लागि रहल अछि। प्रेमक आवाजमे जे खनक अछि ओ ई साबित क’ रहल अछि जे आबय बला समयमे फ़िल्मक लेल प्लेबैक सिंगिंगमे एकटा पैघ नाम
होयताह! बॉलिवुडक उदीयमान अभिनेता संजीब पूनम मिश्राक दमदार अभिनय देखबा योग्य
अछि। अभिनेत्री आफ़रीनक अदायगी मैथिली ललनाकें अभिनय दिस डेग आबय लेल एकटा अलगे
संदेश दs रहल अछि। मिथिला-मैथिलीक गौरवपूर्ण इतिहास पर आ
मिथिलाक सामाजिक कुव्यवस्था बहुत रास डॉक्यूमेंटरी बनेनिहार, ‘मुखियाजी’ फ़िल्मक सफ़ल निर्देशनसं चर्चित युवा निदेशक विकास झाक सिनेमेटोग्राफ़ी,
सम्पादन आ निर्देशन प्रभावित करैत अछि। मुदा, विडियोक
जेना नीक प्रारंभ भेल अछि, ओना अंत नहि।
नमरी लुच्चाक विडियो देखलाक
बाद ई लगैत अछि कि ई कोनो आगामी मैथिली फ़िल्मक प्रोमोशन के लेल बनाओल गेल म्यूजिक
विडियो अछि। एकर लोकप्रियता नमरी लुच्चा नामक मैथिली फ़िल्मक भावी निर्माणक आभास
दिया रहल अछि। विशेष बादमे…..
कोनो फ़िल्मक निर्माणक पाछुमे कैकटा आदमीक सहयोग आ श्रम होयत
अछि। बॉलिवुडमे छोटका या बड़का पर्दाके पाछुमे काज केनिहार एहने मैथिलमे एकटा पैघ
नाम अछि कुणाल ठाकुर जेकि हिन्दी फिल्म आर टीवी जगतमे बहुत रास फ़िल्म आ सीरियलक प्रोडक्शन क’ चुकल छैथ।
मूल रुपसं मधुबनीक रहनिहार कुणाल जी सहायक प्रोडक्शन मैनेजरक
रुपमे प्रसिद्ध फ़िम निर्देशक हैरी बाबेजाक संग फ़िल्म लव स्टोरी 2050, राइजिंग
स्टार एन्टरटेनमेंट बैनर के अधीन बनल फ़िल्म “ अल्लाह के बन्दे”, “ दे ताली”क समस्त ग्राउन्ड वर्क, “ऑल द बेस्ट”,आदिमे
काज कएने छैथ। एहिके अतिरिक्त, कुणाल जी प्रोडक्शन नियंत्रक के रुपमे सेहो बहुत
रास काज कएने छैथ जाहिमे बीग डैडी प्रोडक्शनक शो फ़िल्म “तेरे मेरे फ़ेरे”, केतन
मेहता द्वारा निर्देशित “माझी द माउन्टेन मैन” , फ़िल्म “गुलमोहर” आदि शामिल अछि।
कुणाल जी फ़िल्म आ सीरियल के साथ साथ कैकटा एड फ़िल्ममे सेहो काज
केने छैथ ।
मिथिला महान, मिथिला
मखानः मैथिली फ़िल्मकें भेटल राष्ट्रीय सम्मान
63म राष्ट्रीय फ़िल्म पुरस्कारक घोषणा होयते मातर सगरो
मिथिलामे हर्ष आ उल्लासक वातावरण बनि गेल अछि। कारण मिथिलाक मैथिली-भोजपुरी भाषी
मैथिल सपूत नितिन चन्द्रा द्वारा चम्पारण टाकिज बैनरक अधीन निर्देशित मैथिली फ़िल्म
“मिथिला मखाना हाउस प्राइवेट लिमिटेड”कें बेस्ट फ़िल्म इन मैथिलीक राष्ट्रीय
पुरस्कार देल गेल अछि। फ़िल्ममे क्रान्ति प्रकाश झा, अनुरिता झा, गोपाल पाठक, पंकज
झा, रंगकर्मी प्रेमलता मिश्र प्रेम आदि सहित कैकटा
कलाकार मिथिलेसं लेल गेल अछि। फ़िल्मक शूटिंग
टोरोन्टो, स्विटजरलैण्ड, नेपाल सहित मिथिलाक विभिन्न क्षेत्रमे कएल गेल छल। ई
निचित रुपसं मैथिली सिने प्रेमी लेल आह्लादकारी समाद अछि जे मैथिली सिनेमाके
राष्ट्रीय स्तर पर प्रशंसा आ मान्यता भेटल। सबसं गौरवक बात ई थिक जे बिहार आर झारखंडक फ़िल्मक इतिहासमे "मिथिला मखाना" पहिल फ़ीचर फ़िल्म अछि जकराकि राष्ट्रीय फ़िल्म पुरस्कार भेटल अछि।
एहि फ़िल्म के बारेमे आह्लादित निर्देशक नितिन चन्द्र जी कहैत छैथ-
"मिथिला मखाना प्राईवेट लिमिटेड"
सिर्फ एक फ़िल्म नहीं एक सोच है, जिसमें
हम कुछ सवाल उठाते हैं और उसका जवाब भी देते हैं। सालों से मैथिली क्षेत्र से पलायन करते हुए युवाओं के सामने "मिथिला मखाना प्राईवेट लिमिटेड" एक सन्देश बन के आती है ।“
पूर्वमे सेहो मैथिलीमे बनल किछु डॉक्युमेन्टरी फ़िल्म के राष्ट्रीय पुरस्कार भेटल अछि। कोसी समस्या पर
आधारित अरविन्द सिन्हा जीक फ़िल्म “दुई पाटन के बीच में” (1999) जेकि मैथिली आर हिन्दीमे बनल छल, के 47वां नेशनल अवार्ड के
स्वर्णकमलसं पुरस्कृत कएल गेल छल। 53वां राष्ट्रीय फ़िल्म पुरस्कार के तहत 2005मे बनल प्रवीण कुमार द्वारा निर्देशित “नैना
जोगिन’ के सेहो राष्ट्रीय पुरस्कारके रजतकमल पुरस्कार भेटल छल। एहि फ़िल्मक बेस्ट
एडिटिंग के लेल स्वर्गीय विभूति नाथ झाकें बेस्ट एडिटरके एवार्ड प्रदान कएल गेल छल। विदित हो
जे राष्ट्रीय फ़िल्म पुरस्कार फीचर तथा गैर
फीचर फिल्म के लेल प्रदान कएल
जायत अछि। मनोज श्रीपति द्वारा निर्देशित मैथिली टेलीफ़िल्म “रक्त तिलक” सेहो अनुशंसित,
प्रशंसित आ पुरस्कृत अछि। - भास्कर झा, मैथिली सिनेवर्ल्ड


text:
Tuesday, April 10, 2012
हिमांशु चौधरी - बाल गीत
कुत–कुतामे जितलहुँ तँ गोटरसमे ओसरा गेलहुँ
गोटी देखि–देखि चकित छी, की करु चकरा गेलहुँ
आस रखने छी जितैत जाइ झिझिरकोनामे घेरा जाइत छी
आस–पास कहैत–कहैत धप्पाो कहए ले बिसरा जाइत छी
कट्टी करु ककरासँ झुला झुलैत ओझरा गेलहुँ
एक सलाइ, दु सलाइ तेसर बेरमे चोन्हरा जाइत छी
पानि–पानि कहैत–कहैत अंगनेमे ओंघरा जाइत छी
माछ–माछ बेंग कहए काल, अंगुरी मोड़एमे गड़बड़ा गेलहुँ
कौड़ी तासमे पाइ हारने मन्हुआ जाइ छी
तीर–धनमी चलबैत काल सङीएकेँ आखि फोड़ि देलहुँ
Posted by Gajendra at 10:10 AM
Labels: हिमांशु चौधरी
Subscribe to: Post Comments (Atom)


text:
Friday, October 18, 2013
(68) बगबारि
बगबारि
अदरा अपन चौदहम दिन बिता काल्हि चलि जाएत। बहुत दिन पछाति अदराकेँ एहेन जश भेल। जशो केना ने होइत, पहिल दिन अबिते बरिस गेल जइसँ धू-धू जरैत धरतीकेँ असमानी पानि भेटिते मन तिरपित भेल तँ दोसर दिस पछिला सात साल पछाति एहेन आम-कटहरसँ भेँट भेलै। तहूमे पछिला सालक छगाएल मन आमक अभावमे रहने आरो बेसी सिनेहासिक्त भऽ गेल। दोसर साँझ जारनि-काठी चुल्हि लग ओरिया फुलिया पति-हराननकेँ अदरा नक्षत्रक अंतिम दिन मन पाड़ैत कहलखिन-
“काल्हिए भरि अदरा अछि, तँए...?”
फुलियाक बात सुनि हरानन ओहिना मनमे औंटए-पौड़ए लगला जहिना नेबोरस, चीनी आ पानिकेँ औंट-आँटि शर्बत बनाैल जाइ छै। बातकेँ औंटैत-पौरैत हरानन बजला-
“काल्हि जाए कि परसू जाए, आकि नहियेँ अबितए-जइतए तइसँ अपना की। ने आम-कटहर अछि आ ने खुट्टापर लगहरि गाए-महिंस। तखनि अदराकेँ एने आ गेने की?”
हराननक बात फुलियाकेँ आन घरक जनिजाति जकाँ छुलकनि नै बल्की पतिक विचारकेँ गौर केलनि। कहै तँ ठीके छथि मुदा साल भरिक पावनि छी, बाल-बच्चा घरमे केना छोड़िओ देब। एकबेर छुटने तँ जिनगीए भरि छूटि जेतै। बजली-
“नै पान तँ पानक डंटिओसँ पावनि नै करब से केहेन हएत?”
फुलियाक आग्रह सुनि हरानन सामंजस करैत बजला-
“घरमे रहने सभ दिन पावनिए-पावनि होइ छै आ नै रहने पावनिओ फोंक भऽ ओहिना चलि जाइ छै जहिना आन दिन जाइ छै।”
फुलिया मुड़ी डोलबैत कहलखिन-
“हँ, से तँ जाइ छै मुदा पावनिक अपन ‘रूपं मधुरम् तिलकं’ मधुरम होइ छै।”
फुलियाक बात सुनि मुस्की दैत हरानन बजला-
“हँ से तँ होइ छै। मुदा एहनो तँ होइ छै जे सालक सत्ताइस नक्षत्रमे अदरो एकटा छी। जे पनरहो दिन अरबा चाउर, दूध-चीनी, आम-कटहरसँ पूजल जाइए आ दोसर एहनो नक्षत्र तँ होइते अछि जेकरा एको दिन पूजन-पावनि नै होइ छै। तँए कि ओ सालक नक्षत्र नै भेल?”
“भेल किए ने, मुदा सभकेँ लौल रहै छै किने जे आगत-भागत हुअए।”
फुलियाक बात ओराएलो ने छेलनि कि बिच्चेमे हरानन टपकला-
“लौलो-लौलमे भेद होइ छै। कियो अपन सेवा कएल छागड़ बलि चढ़बैए आ कियो नगद नारायणसँ कीनि चढ़बैए, चढ़बैत तँ दुनू अछि। मुदा अहीं कहू जे दुनू एक्के मोने चढ़बैए?”
“जखनि घरमे अरबा चाउर नै अछि, दूधक जोगार नै अछि, ओहो जे बगबारिमे आम-कटहर होइ छेलए सेहो छीना गेल, तखनि तँ ठीके...। छुछ मुहेँ शंख बाजत?”
“हँ से तँ नै बाजत। मुदा...?”
साठि बरखक हरानन अपन अंतिम हार पछिला साल तखनि मानि गेला जखनि अपन लगौल-सजौल गाछी-कलमक टुकलोसँ बंिचत भेला।
पिता परोछ भेला पछाति हरानन पाँच बीघा चास, तीन कट्ठा बास आ आठ कट्ठा गाछी-कलमक रक्षक छला। ओना चास-वास अरजैमे हराननक कोनो योगदान नै छेलनि मुदा आठ कट्ठा गाछी-कमल लगबैमे तँ छेलनिहेँ।
दस-बारह बरखक जखनि हरानन रहए तखने पिता-रूपलाल अपन पुरना गाछी उपटबैक विचार केलनि। उपटबैक कारण रहनि जे एक तँ आम सभ नीक नै अछि दोसर जेहो छेलै से पुरान भेने या तँ फड़बे नै करैत या तँ फड़ला पछाति रोगाइए जाइ छेलै। रूपलालक मनमे उठलनि जे गाछी-कलम कि लोक अपना नापसँ लगबैए जे हम तीस बरख जीब तँए आमो गाछ तीसे बरख रहत। तीन-तीन-चरि-चरि पुश्तक गाछी-कलम, पोथी-कलम सभसँ परिवार सुख करैए। से नै तँ दस बारहे बरखक हरानन अछि तइसँ कि मुदा अपना संगे ओकरो किछु भार देबै। दुनू बापूतक सीमानपर एकटा गाछीओ रहत। पुरना गाछीक गाछ हटा रूपलाल पाँच बरख जोत-कोर केलनि। अन्न उपजौलनि। गाछी लगबैसँ पहिने हराननकेँ कहलखिन जे बौआ नीकहा आमक आँठि बीछि एकठाम रोपिहऽ आ कलम लगबैले सहरगंजा एकठाम। हाथ-हाथ भरिपर रोपि दिहक जे उखाड़ैमे असान हएत। अपन लगौल गाछी-कलम अधिक बिसवासू होइए। समए तेहेन भऽ गेल अछि जे बिसवास अपन चेहरे बदिल लेलक। जे नर्सरी गाछी-कलम, वाड़ी-फुलवाड़ीक बीआ बेचैए ओहो ओहन भऽ गेल अछि जे कहत सागवानक गाछ छिऐ आ भऽ जाइए वौनैया काँट। खैर जे होउ, अपन गाछी अपने लगाएब।
सालभरि पछाति आँठीसँ डेढ़-डेढ़, दू-दू हाथक गाछ भऽ गेलै। सरहीकेँ मुसरा काटि, बड़द जकाँ सुरेब बनैले थल्ला उखाड़ए कहलखिन। अपने आगूमे आबि केना खुरपी उनटा-सुनटा चलत तइ ताकमे बैसला। आठे कट्ठा कलम-गाछी लगत तइमे गाछे केते रोपल जाएत। तहूमे नवका बौना किस्म नै, बड़का किस्म छेलै। मेल-पाँच कऽ सरही एक भाग आ कलमी एक भाग लगेनाइ नीक हएत। सएह केने रहथि। अपन खेती-पथारीक जिनगी हराननक तँए झूठ-फूससँ कम भेँट।
एक्कैस बरखक अवस्थामे हराननकेँ बेटा भेलनि। तीन मास पछाति बच्चाक माथ नम्हर हुअ लगलै। साल भरि जाइत-जाइत असर्द्ध देखैमे लगए लगलै। दुनू परानी हरानन िवचारलनि, कोखिक पहिल सन्तान छी। केना छोड़ि देब। जमीन-जत्था लोक किए रखैए। से नै तँ जाबे तक जीबैक आशा रहतै ताबे तक तकतियान करबै। तइले जे होउ। खेत-पथार रहौ आकि चलि जाउ। जौं मनुख बँचत तँ ओहूसँ बेसी अरजि लेत आ जौं मनुक्खे ने रहत तँ खेते-पथार कोन काजक। गणेशजी माथ सन ओइ बच्चाक माथ भऽ गेलै। एनमेन हाथी माथ सदृश।
समाजक चलैनानुसार हरानन दुनू दिस बढ़ल। एक दिस गामक डाक्टरी-इलाज तँ दोसर दिस झाड़-फूक, टोना-टापर। बिमारीक चक्रमे पड़ने दुनू बेकतीक जीवनचक्रे बदलि गेलै। एक दिस हरानन भरि-भरि दिन झाड़-फूक केनिहारक भाँजमे बौआइत तँ दोसर दिस फुलिया घरेक आइ-पाइमे समए गमबए लगली।
एक दिस सौनक बून जकाँ खर्च बरसए लगलनि तँ दोसर दिस खेती-पथारीसँ विमुख भेने आमदनी हराए लगलनि। छह मास बितैत-बितैत तीन बीघा बिका गेलनि। मुदा अखनो आशा ओहने बनल छन्हि जहिना छह मास पहिने छेलनि। जे कियो डाक्टरसँ लऽ कऽ झाड़-फूक केनिहार धरि देखैत ओ कियो ने कहैत जे रोग नै छूटत। एते बोल-भरोष दैत जे रोग निश्चित भगबे करत। जइ खेतक अन्नसँ हराननक परिवार चलै छेलनि वएह खेत बेचि-बेचि अपनो खाए लगला। ठाकुरक बरियाती जकाँ सभ ठाकुरे-ठाकुर। उचित-अभ्यागतक भाँजमे अपनो दुनू परानी हरानन सएह बनैत चलि गेला। खेत बीक रहल अछि आ रोगो बढ़ि रहल अछि। समुद्रमे भँसैत नाव जकाँ केतए जाएत कोनो ठीक नै। बिनु महारक पानिमे अहिना होइ छै।
दस मास पुरैत-पुरैत बच्चा मरि गेलै। बच्चा तँ मरि गेलै मुदा परिवारोक कोनो तन-भगन नै रहए देलकै। खेतक लूट भऽ गेलै। कियो उचित मूल्य दऽ लेलनि, तँ कियो हथपैंच एकक तीन केलनि। घराड़ी छोड़ि हराननकेँ किछु ने बँचलनि। खाली एतबे जे चास बटाइ करता आ गाछी-कलम ओगरवाहि।
बेटो-मृत्यु तँ सबहक एक्के रंग नै होइत। कियो जनमिते मरि जाइए तँ कियो रोग-वियाधिसँ चट-पटा मरैए। मुदा तइ संग ईहो ने होइ छै जे कियो जनमरोगी बनि जीबैए तँ कियो रोगाएले जिनगीक आनन्द लुटैत जीबैए। जहियासँ हरानन बेटाक बिमारीक इलाजक पाछू बढ़ला तहियेसँ दुनू बेकतीक मन-मोटाउ सेहो बढ़ए लगलनि। मन-मोटाउक कारण रहनि दुनूक दू धारणाक धारा। हराननक मनकेँ पकड़ने जे डाक्टरी इलाजसँ रोग भागत। मुदा फुलियाक मन झाड़-फूकमे पकड़ाएल। जेकर फलाफल डाक्टर आ झाड़-फूक केनिहारकेँ एलापर स्पष्ट देखि पड़ैत। जैठाम हरानन डाक्टरक आइ-पाइ नीक जकाँ करै छला तैठाम फुलिया झड़निहार-फूकनिहरक। काजक दौड़मे परिवारोक बीच अहिना होइ छै। कियो काजकेँ काज बूझि करैए आ कियो काजकेँ काज बुझैए। भलहिं कियो काजक आ कियो अकाजक किए ने बनि जाए। बिलाइक झगड़ामे बानर पंच। जखनि मंतरिया अबैत तँ घंटो बैस डाक्टरी इलाजकेँ अदखोइ-बदखोइ करैत। दुनूक बीचक लट-पट-सट-पट दुनू बेकती हराननक विचारपर सेहो पड़िते छेलनि। रोगकेँ कमैत नै देखि दोसर-तेसर साँझमे सभ िदन दुनूक बीच एक आखर होइते छेलनि। एक दिस खेत बोहाइत देखि हरानन झाड़-फूककेँ अनुचित खर्च बूझि झपटथि तँ दोसर दिस फुलिया डाक्टरी इलाजकेँ। पंच कियो ने। दुनू पार्टी लड़िए कऽ फड़ियेता। जे दसम मासमे िनर्मूल भेल।
हरानन बोनिहार-बटेदार नै किसान-बटेदार बनि नव जीवन धारण केलनि। जिनगी बदलने बहुत किछु बदलैओ पड़ै छै आ बहुत किछु अपनो बदलि जाइ छै। हराननक अपन खड़िहाँन उसरि गेलनि। खेतक उपजा अदहा-अदही सेहो अपना मोने ने लगा सकै छी, ने काटि सकै छी आ आमक बगबारि कलमी चारिमे एक आ सरही तीनमे एक भेटतनि। भलहिं कलमीसँ सरहीए किए ने नम्हरो आ गुदगरो हुअए।
वसन्त पंचमीक दिन। सरस्वती पूजाक संग किसान हरो ठाढ़ करता। जोड़ा बड़दक बटेदार किसान रहितो हरानन हर केतए ठाढ़ करता। किसान तँ अपन ओजार -हर-कोदारि-खुरपी-हँसुआ- बड़ही ऐठामसँ सान करा अपना घरमे पूजा करत आकि अपन हाथ आ हाथक ओजार अनका घर? हर ठाढ़ केतए करब, हराननक मनकेँ हौंड़ि देलकनि! सतंजा अन्न सतंजा तीमन-तरकारी जकाँ हरानन बेड़ा नै पाबि रहला जे की कथी छी। अपन रंगे बदलि नेने अछि। खेतमे मेहनति ओतबे करब मुदा उपजा अधिया हएत। जइ साल रौदी-दाही हएत तइ साल बटेदारक खर्च जाएत आकि खेतबलाक खेत। मुदा उपाएओ तँ दोसर नहियेँ अछि। फेर मन घुमलनि, किछु खेती जोति-कोरि होइ छै आ किछु ओहुना -छिटुआ- सेहो होइ छै, तइमे की नीक? आगू सीमा घेरल अछि। अधिया। जखनि अदहे हएत तखनि किए ने लागतमे कटौती कएल जाए। ओते तँ बँचत हेबे करत किने। मुदा जौं बीए खा जाएब तखनि खेती कथीक करब। श्रमक ह्रास मन्थर गतिए नै दुरूत गतिए भेल। जहिना सौनक झटकीमे पानिक नम्हर-नम्हर बूनक संगबे हवा भेने आरो दगनियाँ रूप पकड़ि बरिसैए तहिना श्रमक ह्रास भेने रंग-बिरंगक रोग श्रम-शक्तिकेँ धेलक। केतौ श्रमक चोरि तँ केतौ श्रमक बेइमानी, केतौ अनदेखी तँ केतौं बलजोर!
तेसर सालक पंचायत चुनाव हराननकेँ आरो धकियौलकनि। जिनगीमे दुनू परानी हराननकेँ छल-प्रपंच, गरीब भेनौं नै छूबि सकलनि। भगवानक लीला बूझि सभ दुख-सुखकेँ दुनू परानी घोंटि गेला। मनो मानि लेलकनि जे जहिना बेटा आएल तहिना गेल। दुनियाँ थोड़े दोखी बनाएत जे बेटाक तकतियान नै केलिऐ। धर्म-कर्म धने ने सुधन कहबैए। की ई हमर सफलता नै जे बेटा लेल अपन सर्वस्व गमा लेलौं। मुदा दोखोक तँ एक नै अनेक कारणो छै। जेकर फलो सोझहेमे अछि।
तीन गोटे पंचायतक मुखिया लेल उम्मीदवार रहथि। तीनूमे के नीक ओ विचारि दुनू परानी हरानन भोँट देलखिन। जिनका हाथे गाछी-कलम बेचने रहथि आ अखनि हुनके बगवार बनि गाछी ओगरवाहि करै छला। अपन बगवार बूझि हराननकेँ अपन भोँटर बुझै छला कुलानन। चुनावक हारि हराननक कपारपर हड़हड़ा कऽ खसौलकनि।
अँगनाक ओसारपर दुनू परानी हरानन अपन दीन-दुनियाँक गप-सप्प करैत रहथि। साठि बरखसँ ऊपरेक दुनू बेकती। जिनगीक संगी खाली लभे-मैरेजक नै, चलैत-फिड़ैत समाजोक बन्धन तँ छिऐ? एहेन स्थितिमे दू-दिलक दिलराजक बास केतए हएत? ओहुना लोक बुझैए जे ओल्ड बेटल, ओल्ड वाइन आ ओल्ड वाइफ बेसी चसगर होइ छै। दुनू परानी फुलियाक अवस्था चेहराक रूपे-रंग बिगाड़ि देने अछि। फुलियाक मुँहमे तीनटा चहु बँचल आ हराननकेँ सेहो नै। बिनु दाँतक मुँहसँ अदन्त बच्चा जकाँ गुलावी हँसी हँसैत हरानन फुलियाकेँ कहलखिन-
“आब ऐ दुनियाँमे रहैक मन नै होइए। होइए जे जल्दी मरि जैतौं जे अपनो भार हटितए आ दुनियोँक भार घटितै।”
जिनगीक तीत-मीठ जे फुलिया आ हराननकेँ पति-पत्नीक रूप बिगाड़ि देने छल ओ ठमकि पुन: जिनगीक धार लग पहुँच गेल। एक तँ उमेरक उपजा दोसर संगी बनि संग-संग चलैक। बजली-
“कहलौं तँ बैस बात मुदा एते दिन जे केलौं से केलौं। जहिना अहाँ केलौं तहिना हमहूँ केलौं, मुदा आबो जे ओहिना पहुलके जकाँ करब से थोड़े मानि लेब?”
फुलियाक बात सुनि हरानन ठमकला। ठमकैक कारण भेलनि पछिले जकाँ आब नै जीबए चहै छथि। वैचारिक मेल-मिलानक मन बना जीबए चहै छथि। पुछलखिन-
“एना किए करुआएल बात बजलौं?”
पतिक शान्त भाव देखि फुलिया सह पौलनि। भरियबैत कहलखिन-
“जखनि दुनू बेकती संगीए नै अर्द्धांगिनीओ छी तखनि एहेन बात बिना विचारने किए बजलौं जे मरि जाएब। अहाँकेँ जीबैक मन नै अछि? अकछि गेलौं तँ मरि जाउ! मुदा हमरा जे मारब से दोखी के हएत?”
विधवो नारी तँ अधमौगैते जिनगी जीबै छथि। तहूमे फुलिया-हराननक उमेरक दूरी मात्र साले भरिक। तहूमे साल भरि फुलिया आरो निच्चे। गुम्म भऽ हरानन विचारिते रहथि आकि कुलानन बेधड़क आँगन पहुँच हराननकेँ दबारैत मना केलखिन-
“हमरा गाछी भीर काल्हिसँ कियो नै जइहऽ। देखि लेलिअ जे केहेन हितैषी बगवार छह।”
जहिना ध्वनि साधनाक समए बमक अवाज साधनाकेँ भंग करैत तहिना फुलियाक बात बिसरि हरानन कुलाननकेँ उत्तर देलखिन-
“बेटा चलि गेल से छातीए लगा मारलौं आ बगबारिक जे आमे चलि जाएत तेकर सोच अछि? जे मन फुड़ए से करब।”
हारैत-हारैत हरानन जिनगी हारि चुकल छला। मिसिओ भरि कलेज निराेग कहाँ रहि गेल छेलनि जइसँ हूबा कऽ बजितथि जे अही हाथक लगौल गाछी-कलम छी, हिस्सेदारी टूटि गेल मुदा अखनो ओहिना मन अछि जे लोटे-लोटा जड़िमे पानि देने रहिऐ।m m m
Subscribe to: Post Comments (Atom)


text:
Friday, June 13, 2014
सासुरक साइकिलक बेथा-कथा
सासुरक साइकिलक कथा-बेथा
बैशाख मासक साँझ नहु-नहु हवा बहि रहल छेलै। दिन भरिक तपाएल वातावरण संग मन्द पवनक सिहकलासँ सुखद प्रतीत भेल छल। डेरासँ फराक जा मोन बहटारैले चलि देने छेलौं। उष्म ऋृतुक साँझक सौन्दर्यक सन्दर्भ एक कविक स्मरण भऽ आएल।
“उषम-विषम अब आयल सजनी गे,
सुखद भेल बन वात।
ककर ने मोन हरण कर सजनी गे,
गृष्मक साँझ-परात।।”
वस्तुत: गृष्मक साँझ आ प्रात: काल अति मनोहर होइत। ऐ लऽ कऽ हमहूँ सम्प्रति आनन्दक अवलोकनोपरान्त डेरा घूमि कऽ अाबि गेलौं। तरकारी वाड़ीमे पानि पटौल गेल कि नै से देखि रहल छेलौं। हठात् साइकिलक घंटीक टन-टन सुनबामे आएल। चौंकि कऽ देखल तँ हमर मित्र वएह छला जे विद्यालयसँ महा विद्यालय धरि संग पूरने छला। धड़फराएल दलानक ओलतीमे साइकिल लगा कऽ खाटपर धब्ब दऽ लेटि गेला। हम लग आबि यथोचित अभिवादन केलियनि। मित्र महोदय गुम्म-सुम्म पड़ल रहला। हुनकासँ एहेन अवस्थामे किछु पूछब उचित नै छल। तँए आँगन दिस बढ़लौं। संकेत भेटल जे मिताकेँ चाह दऽ दियनु। गृहिणीक आग्रहकेँ हम हुनका तक पहुँचेबाक प्रयास कएल। आग्रहकेँ ओ दुराग्रह बूझि अनठा देलनि, तथापि हम बलजोरीए चाहक कप हाथमे धड़ा देलियनि। शनै: शनै: चाहक चुस्की लैत गेला। तइ बीच पान सेहो खिल्ली मोड़ल आबि गेलनि। पानक खिल्ली मुँहमे दाबि किछु स्वस्थ भेला तखनि हम कुशल क्षेम पूछबाक साहस कएल। ओ उखरल-उखरल जवाब देथि मुदा हम बिकछा कऽ पुछैत गेलियनि। अन्तमे ओ अपन बेथा-कथा कहए लगला-
“की पुछै छी! हमरा केहेन तरहक घटनाक शिकार होमए पड़ल अछि?”
उत्सुकता बढ़ि गेल जे कोन एहेन घटनाक शिकार भेला जइ कारण वगए-वानि विकृत केने छथि। सरस लोकसँ एहेन चुप्पी सधने छला। खैर! हमर मुद्रा देखि ओ नि:संकोच भऽ खिस्सा सुनबैत गेला आ हम सुनैत गेलौं।
हुनक बिआह वर्ष दिनक भीतरे भेल रहनि। सासुर मनोनुकूल भेल छेलनि। ससुर कलकत्ता महानगरीमे नीक पाइ कमाइत रहथिन। पहिल जमाए यएह भेल छेलखिन तँए हिनक सम्मान सभ तरहेँ होइत रहनि। पत्नी अल्प शिक्षित मुदा रूप गुण सम्पन्ना रहथिन। सासु पूर्ण मनोहरथी तँए ई हमर मित्र विवाहोपरान्त अधिकांश समए सासुरेमे बितबैत रहथि। गोरलग्गीमे सासु सए-पचासक नोट दऽ हिनका मनोबलकेँ बढ़ा देने रहथिन। छात्रावासक जीवन-कालक मित्र आब आशमान छुनिहार भऽ गेल छला। सदिखन सासुरेक प्रशंसा करैत हिनक समए बितैत रहनि। भाग्यक भूत संग छेलनि। बी.ए. पास केला पछाति किरानीगिरीक नौकरी सेहो भऽ गेल रहनि तँए गर्वोक्त्ती होएब सोभाविक रहनि। हमरा तँ ओ झूस बुझथि, किएक तँ हम विद्यार्थी बनले छेलौं। पंचम वर्षक छात्र संगहि निरस सासुर ओ धाेंछ ससुर-सासु तँए हिनक एे तरहक सुसंयोगसँ कखनो काल डाहो उत्पन्न होइत छल। खैर! अपन-अपन भाग्य तँए ऐ तरहक डाही भावनाक परित्याग तत्क्षणे कऽ दैत छेलौं।
आइ मित्रक बेथा-कथा ओही मुँहसँ सूनब से आश्चर्य लगैत छल तथापि श्रोता बनि गेलौं। मित्र महोदय कहलनि जे
“सासुक आकंक्षा रहनि जे जमाए साइकिलपर चढ़ल घंटी टन-टनबैत जे अबै छै से बड़ नीक लगैत अछि। ओझहा ईहो साइकिलपर चढ़ल घंटी टनटनबैत आबथि, किएक तँ हिनको नव रेले साइकिल ससुर देथिन हम कहि देने छियनि...।”
“संयोगवश पाँचम दिन साइकिल पार्सलसँ रेलबे द्वारा आबि गेल। साइकिल रेलबेसँ छोड़ा कऽ आनल आ जान-बेजान चलौनाइ सिखए लगलौं। ऐ तरहेँ शरीरक जे दुर्गति भेल से की कहब? केतेक बेर खसलौं आ चोट जे लागल से तँ देहेमे भीजैत अछि। ठेहुनक घाव अखनो विद्यमान अछि। कहुना चलबए आबि गेल मुदा ब्रेकपर काबू पाएब आ डाँड़क स्थिरता नै आएल छल कि सासुक समाद लऽ छोट सार आबि गेला। ऐ तरहक समाद पाबि सासुरक हेतु साइकिलसँ यात्र कएल। नवका जोश बेछोह पैडिल दैत चललौं। सासुरसँ कोस भरि पहिले एकटा टोल पड़ैत अछि जेकर नाओं बहुअरबा छिऐ...।”
हमरा हँसी लागि गेल तथापि मुँह दाबि कऽ हुनक कथा सुनैत आगू पुछलियनि-
“हँ तखनि की भेल?”
कहए लगला-
“टोल परहक रस्ता संकीर्ण रहैक आ बगलमे खूब गहींर पोखरि पड़ैत छल। हम साइकिल बढ़ौने जाइत रही आकि एकटा भीमकाय साँढ़ फूफू करैत बिच्चे बाटपर ठाढ़ छल। हैडिल तिरछा केलौं ताकि निकलि जाएब से ब्रेकक खियाल नै रहल परिणाम ई भेल जे साइकिल समेत भरि छाती पानिमे चल गेलौं। कहुना साइकिल समेत ऊपर एलौं। तीतले वस्त्र पुनश्य आगू बढ़लौं। बादमे ई शंका हुअए जे कियो चिन्हार लोक ने देखि लिअए। गुणक भेल जे झल-अन्हारीमे कियो चिन्ह नै सकल। सासुरक लगीचमे एकटा गाछी छै, जेतए ब्रीफकेशकेँ कैरियरसँ उतारि कपड़ा बदलबाक हेतु सोचल। ब्रीफकेश खोललापर रंगमे भंग पड़ि गेल! किएक तँ पानि भीतर पहुँचि गेल छल। लाल दंत मंजन पानिमे घोरा कऽ क्रीच कएल कपड़ाकेँ रंगि देलक, संगे बिस्कुट पानिक संयोग पाबि कपड़ाक तहमे दही जकां जमि गेल छल। सासुरक सामग्री सभ एकदम धिनाैन भऽ गेल छल जे देखि आन्तरिक बेथा उत्पन्न भऽ गेल। घूमि जाएब सोचल, मुदा घुमिओ ने सकै छेलौं। ई बात हास्यास्पद होइत तँए ककरा कहितिऐक, तँए गुरक मारि धोकरा खाइक स्थिति भऽ गेल। आखिर साहस बटोरि कऽ लथ-पथ कपड़ा नेने साइकिलक हैण्डिल पकड़ने विदा भेलौं। बाटमे िकयो पूछए नै जे एना किएक? चिन्हार लोककेँ तँ सत्यपर परदा दैत कहुना ससुरक दलान तक एलौं। घंटीक शब्द कएल। किछु क्षणक पश्चात छोट सार आ सारि सभ दौगल आएल। सासु खिरकी लगसँ देखि रहल छलीह। हमर हतप्रभ अवस्था देखि पितिया ससुर बाजि उठला- ‘ओझहा भीजल छथि आ रूग्न देखाइत छथि की कारण?’ हुनको संग फूसि बाजि तँ खेपलौं। भीतरे-भीतर कपड़ा बदलबाक व्याकुलता बढ़ल जाइत छल। आँगनमे पत्नीकेँ हमर अएबाक सूचना जखने देलकनि आकि ओ धड़फड़ा कऽ आँगन अबैत छली कि एकाएक ओल्तीक टघारमे पएर पड़ि गेलासँ मोंच पड़ि गेलनि। हुनक चित्कार सूनि सासु, सरहोजि प्रभृति नारी गणक भीड़ लागि गेल। आब हमरापर के धियान देत! सभ हुनके परिचरजामे लागि गेल। हम तीतल वस्त्र पहिरने बधलग्गू जकाँ मूक दर्शक भेल रही। किछु कालक पछाति आंगन जेबाक हेतु अनुमति भेटल। पत्नीक कहरबाक शब्द हृदैकेँ विदीर्ण केने जाइत रहए। सरहोजि आ सारिक ऊपरसँ व्यंगवाणक प्रहार होइत रहए। आखिर कपड़ा बदलि स्वस्थ भऽ बसि गेलौं। जलपानक पश्चात यएह सुनबामे आएल जे कोन कुयात्रासँ चलल छेलौं जे अबिते-अबिते ललीक टाँगमे मोंच पड़ि गेलै। आखिर हमर बेथाक थाह केकरा छेलै जे सुनितए? मोने-मोन पचबैत छेलौं...।”
“...रात्रि विश्राम शय्यापर जखनि पड़ल रही तखनि पत्नीक आक्रोशपूर्ण स्वर औरो बेचैन कऽ देलक। आखिर जखनि हम अपन कथा-बेथा कहि सुनौल तँ हुनको अश्रुपात् हुअए लगलनि, ऐ तरहेँ गेरूआक सम्पूर्ण भाग नोरक टघारसँ भीजि गेल आ कखनि नीन्न आएल से नै जानि। प्रात: कालक हुनक पएर फीलपाॅवक बिमारी जकाँ प्रतीत भेल। आखिर देहाती उपचारक संग किछु दबाइ-महलहमक ओरियौन करौल। तत्पश्चात् प्रस्थान करबाक नेआर केलौं। मुदा सरहोजिक प्रबल आग्रहपर रूकि गेलौं। हुनका लोकनिक कठचौल होइत- ‘हँ! दाइक पएरक दर्द तँ अहींक ससारलासँ ठीक हेतनि इत्यादि-इत्यादि।’ आखिर दिनक भोजन काल जेठ सरहोजि कहलनि- ‘ओझहा जेठक पटुआ सागक अलौकिक सुआद होइ छै जँ आमक टिकुला देल हो तँ...। हम बड़ यत्नसँ बनौल अछि। जमाएकेँ सागक तिमन देब निषेध होइत तथापि हमर आग्रह जे कनी ईहो खा लीअ।’ कहलियनि- ‘बेस लाउ।’ खा लेलौं। छोट सरहोजि दही-चीनी देलोपरान्त पाकल केरा सोहि कऽ चारि गोट छिमरि धऽ देलनि। अगत्या ऊहो आग्रह मानि खा लेलौं। हम इसनोफिलियाक पेसेन्ट रहबे करी साइकिल सवारी ई सभ बिमारीक हेतु बनि गेल आ डेरापर अबैत-अबैत दम फूलए लगल। तीन दिन धरि रोगशय्याक सेवन केलौं। सूइया-दवाइक बलपर त्राण तँ भेल, मुदा शरीर अखनो अति कमजोर बुझना जाइत रहए। वेतनमे कटौती हेबाक संभावना अछि तँए अहाँ जँ सहयोग करी तँ मेडिकल सर्टिफिकेट बना दिअ। अहाँकेँ डाक्टर सभसँ हेम-क्षेम नीक अछि। हम कहलियनि- पाँच गोट टाका फीस देबनि तँ किएक ने बना देता। ओ तमकि गेला आ कहए लगला- तखनि अहाँक कोन प्रयोजन फीस देलासँ तँ डाक्टरसँ जे मोन हएत से लिखबा लेब। हमहूँ जीवनमे सीखलौं जे मोनक बात केकरो नै कहबै। जरलपर नोन नै छीटू। एक तँ साइकिलक बेथा आ तैपरसँ अहाँक कठ हँसीपूर्ण बात दुनू हमर हृदैकेँ विदीर्ण करैत अछि। खैर, यात्राक फेर छल आ सासुक सिनेह-संकटक संकेत।”
हुनक बात सुनि अन्तमे मुफ्तमे काज करा देबाक आश्वासन देलियनि। पुनश्च ओ अपन सासुरक पोटरी खोलए लगला, मुदा कार्यरत लोक की सुनत तँए संक्षेपणक सलाह दऽ हुनकासँ मुक्त भेलौं। मुदा आइयो सासुरक साइकिलक कथा-बेथा हास्यहास्पद रूपमे चर्चित अछि।¦¦¦
Subscribe to: Post Comments (Atom)


text:
क्याथरिन माहेर
क्याथरिन माहेर विकिमिडिया फाउन्डेसनक कार्यकारी अधिकृत छी जे २३ जुन २०१६ सँ[१] स्थाई तौर पर अपन पदभार ग्रहण केनए छल। एहि सँ पूर्व ओ ई संस्थामे मुख्य सञ्चार अधिकारी छल।[२] विकिमिडिया फाउन्डेसनसँ आवद्ध होमएसँ पूर्व क्याथरिन माहेर विश्व बैंक, युनिसेफ आदि सङ्गठनसभमे कानूनी सल्लाहकारक पदपर काम करि चुकल अछि।
शिक्षा[सम्पादन करी]
सन्दर्भ सामग्रीसभ[सम्पादन करी]
- ↑ wikimedia org (२४ जून २०१६), "कार्यकारी निर्देशिका का पद", अभिगमन तिथि २७ जुलाई २०१६।
- ↑ Wikimedia.org (१५ अप्रैल, २०१४), "कैथरीन महेर ने फाऊंडेशंन का पद भार संभाला", अभिगमन तिथि २७ जुलाई २०१६।


text:
- दरभंगा मे विश्वस्तरीय ध्रुपद समारोह 15 फरवरी स
- तीन दिवसीय समारोहक दूरदर्शन करत सीधा प्रसारण
- दरभंगा घरानाक तीन पीढी एक संग देत प्रस्तुति
- डागर बंधु समेत गुंदेजा ब्रदर सेहो होएत आकर्षण क केंद्र
- एक बेर फेर अपन रंग मे रंगा जाएत दरबार हॉल
नई दिल्ली । उत्तर भारत मे बनारस क बाद शास्त्रीय संगीत क सबस पैघ संरक्षक दरभंगा मे एक बेर फेर विश्वस्तर क कलाकार अपन प्रस्तुति देताह। दूरदर्शन, नई दिल्ली आ पंडित विदुर मल्लिक अकादमी, इलाहाबाद संयुक्त रूप स दरभंगा मे ध्रुपद समारोह आयोजित करबाक निर्णय लेलक अछि। इ ध्रुपद समारोह 2013 क 15 स 17 फरवरी धरि दरभंगा क लक्ष्मीविलास पैलेस क दरबार हॉल मे आयोजित होएत। दूरदर्शन एहि तीन दिवसीय समारोह कए विश्वस्तर पर सीधा प्रसारण करबाक तैयारी शुरू क देलक अछि। पटना दूरदर्शन एहि लेल तकनीकी काज पूरा क चुकल अछि। डीडी भारती पर सांझ 6 बजे स रातिक नौ बजे तक एहि कार्यक्रम कए दरभंगा स सीधा प्रसारण देखल जा सकैत अछि।
तीन दिनक एहि समारोह मे कुल नौटा सत्र होएत। पहिल दिन समोराह क शुरुआत दरभंगा घराना क युवा जोडी प्रशांत मल्लिक आ निशांत मल्लिक (मल्लिक ब्रदर) क प्रस्तुति स होएत। ओकर बाद उमाकांत गुंदेजा आ रमाकांत गुंदेजा (गुंदेजा ब्रदर) अपन प्रस्तुति देताह। विश्व क सर्वश्रेष्ठ पखावज वादक आ दरभंगा घरानाक रत्न रमाशीष पाठक क प्रस्तुति स पहिल दिनक तेसर सत्र संपन्न होएत। दोसर दिन क पहिल सत्र मे दरभंगा घराना क रामकुमार मल्लिक आ सुमित मल्लिक क प्रस्तुति होएत। दोसर सत्र मे पद्मश्री उस्ताद वसीफुद्दीन डागर क प्रस्तुति सुनबा लेल भेट। दरभंगा घरानाक वयोवृद्ध गायक पंडित अभय नारायण मल्लिक क प्रस्तुति स दोसर दिन क तेसर सत्र संपन्न होएत। तेसर दिनक पहिल सत्र मे राधागोविंद दास क प्रस्तुति होएत। दोसर सत्र मे पुष्प राज कोस्टी आ बहाउद्दीन डागर (रूद्रवीणा) क प्रस्तुति होएत। दरभंगा घराना क प्रेम कुमार मल्लिक क प्रस्तुति क संग तेसर दिनक आखरी सत्र संपन्न होएत।
पंडित विदुर मल्लिक अकादमी क पदाधिकारी आ देशक सबस काबिल युवा ध्रुपद क गायक प्रशांत मल्लिक एहि आयोजन क संबंध मे जानकारी दैत कहला जे इ आयोजन एक प्रकार स विदुर मल्लिक कए श्रद्धांजलि छी। श्री मल्लिक कहला जे केवल दरभंगा लेल नहि बल्कि बिहार लेल इ आयोजन एकटा मीलक पाथर साबित होएत। बिहार मे शास्त्रीयसंगीत क सूखाइत रसधार मे इ आयोजन एकटा जलप्रवाह जेकां होएत। ओ कहला जे पटना दूरदर्शन पहिने एहि आयोजन लेल पटना क चुनाव केने छल, मुदा नई दिल्ली निदेशालय मे जखन एहि प्रस्ताव पर चर्च भेल आ ध्रुपद मे दरभंगा क योगदान आ विदुर मल्लिक क गृह नगर कए रेखांकित कैल गेल त दूरदर्शन क निदेशक त्रिपुरारी शरण एकर आयोजन दरभंगा मे करबा क निर्देश देलथि अछि। पहिने इ आयोजन दिसंबरक आखरी सप्ताह मे हेबाक छल, मुदा दरभंगा स सीधा प्रसारण लेल पटना दूरदर्शन लग उपयुक्त सर्वर नहि अछि। पटना दूरदर्शन क कहब अछि जे इ सर्वर जनवरी तक लगा लेल जाएत, ताहि लेल एहि आयोजन कए फरवरी मध्य तक बढा देल गेल अछि। श्री मल्लिक कहला जे राष्ट्रीय स्तर पर भ रहल एहि आयोजन मे पंडित विदुर मल्लिक अकादमी, इलाहाबाद कलाकार लेल ठहरबाक, भोजन आ यातायात क व्यवस्था करत जखन कि बाकी काज दूरदर्शन क जिम्मा मे अछि। ओ कहला जे पहिने दिन मे ध्रुपद पर सेमिनार क आयोजन क सेहो प्रस्ताव छल, मुदा ओहि पर एखन धरि अंतिम फैसला नहि लेल गेल अछि। ओ दावा केलथि जे इ आयोजन ग्वालियर आ जयपुर जेकां शाही अंदाज मे होएत आ दरभंगा क पुरान प्रतिष्ठा घुरेबा क प्रयास होएत।
उत्तर बिहार मे शास्त्रीय संगीत क सूखाइत रसधार
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
—————–
DHRUPAD DHAM FESTIVAL
Three Days Dhrupad festival at DARBAR Hall, DARBHANGA
Organized by Doordarshan PATNA
In Colloboration with Pandit Bidur Mallick Dhrupad Academy, Allahabad
LIVE Broadcast on DD Bharati Television
Everyday from 6.00 PM to 9 PM, 15th FEB to 17th FEB 2013
Programme Schedule
15 FEB 2013
1. Shri Prashant Mallick and Shri Nishant Mallick – Dhrupad Vocal
Shri Kaushik Kumar Mallick – Pakhawaj Accompaniment
2. Pandit Ramashish Pathak – Pakhawaj Solo
Dr Anil Chowdhery & Shri Sangeet Kumar
Pathak – Pakhawaj support
3. Shri Indra Kishore Mishra – Dhrupad Vocal
Shri Arun Pathak – Pakhawaj Accompaniment
4. Pandit Umakant Gundecha & Pandit Ramakant Gundecha (Bhopal) – Dhrupad Vocal
Shri Shri Akhilesh Gundecha – Pakhawaj Accompaniment
16 FEB 2013
1. Pandit Ravishankar Upadhyaya – Pakhawaj Solo
Shri Roshan Ali – Sarangi Lehra
2. Shri Sukhdev Chaturvedi – Dhrupad Vocal
Dr. Rajkhushi Ram – Pakhawaj Accompaniment
3. Shri Ram Kumar Mallick & Shri Samit Kumar Mallick – Dhrupad Vocal
Shri Ramesh Kumar Mallick – Pakhawaj Accompaniment
4. Pandit Abhay Narayan Mallick – Dhrupad Vocal
Shri Sanjay Mallick – Vocal Support, Shri Roshan Ali – Sarangi Accompaniment
Shri Vijay Ramdas – Pakhawaj Accompaniment
17 FEB 2013
1. Shri Uday Kumar Mallick – Dhrupad Vocal
Shri Ashutosh Upadhyay – Pakhawaj Accompaniment
2. Shri Radhagovind Das – Dhrupad Vocal
Shri Tapas Kumar Das – Pakhawaj Accompaniment
3. Shri F.Wasifuddin Dagar – Dhrupad Vocal
Shri Mohan Shyam Sharma – Pakhawaj Accompaniment
4. Pandit Prem Kumar Mallick – Dhrupad Vocal
Shri Santosh Mishra – Sarangi Accompaniment
Shri Anand Kumar Mallick – Pakhawaj Accompaniment


text:
Monday, April 9, 2012
सुनीता ठाकुर - अपहरणक सच
वर्ष २००३ सितम्बरक घटना अछि। हमर पितियौत भाय श्री राजीव कुमार इंटरमीडिएटकेँ छात्र छलथि संगहि मेडिकलकेँ तैयारी सेहो करैत रहैथ। ओ पटनाक बोरिंग रोडमे एकटा भाड़ाक मकानमे संगीक संग रहैत छलाह। १५ सितम्बरक दिन हुनका एकटा संगी आशीष हुनके संगे रहैत रहए हुनका ठगि कऽ लऽ गेल जे चलु गया घुमि आबए लेल। राजीब संगीपर विश्वास कऽ हुनका संगे गया लेल बिदा भेलाह। दुनु गोटे रिक्शा पकड़ि पटना स्टेशन पहुँचलाह। ट्रेनमे बैसलापर किछु दूर गेला कि बगलमे एकटा लड़का आबि कऽ बैसि गेल। राजीब छलथि सीधा लड़का ओ किछु बुझि नहि सकलाह। किछु दूर गेलापर दूटा लड़का आ ओर बगलमे आबि कऽ बैसि गेलनि। आशीष कहलखिन जे ई सभ हमरे संगी छथि। राजीब सोचलनि जे ठीक छैक सभ गोटे संगे गया जाएब तेँ मोन लागत। मुदा ओ कि बुझताह जे ई सभ हिनकर जीवन बर्बाद करबाक तैयारीमे छथि। ट्रेनमे सभ खूब बातचीत करैत जाइत गेलाह। बहुत दूर गेलाक बाद राजीब पुछलखिन जे एखन धरि गया नहि आएल तँ आशीष कहलनि जे “देखियो ने राजीव हमर भैया सीवानमे रहैत छथि, हुनका हमरासँ कोनो जरूरी गप करबाक छनि फोन केलथि जे पहिने सीवान आऊ ताहि द्वारे पहिने चलु भैयासँ भेंट कऽ लैत छियैन, तकर बाद गया चलब। राजीबसँ बुझि सीवान पहुँचलाह मुदा ओ सभ गोटे एकटा होटलमे नास्ता कएलनि। नास्ताक समए मिठाईमे बेहोशीक दवाई मिला कऽ राजीवकेँ खुआ देल गेल। मिठाई खाइत देरी ओ बेहोश भऽ गेलाह। तकर बादक घटना ओ किछु नहि बुझि सकलाह। संगी सभ मिल कऽ हुनका देवरिया (यू.पी.)मे अपहरणकर्ताकेँ गिरोहमे दऽ देलनि। राजीवक पिता कटिहारमे कोनो साधारण नौकरी करैत छलाह। राजीवक फोन नहि लगलनि तँ ओ चिंतित भेला आ पुनः अपन पैघ भाय जे कि पटनामे रहैत छथिन हुनका लग एलथि। पूरा परिवार चिंतामे डुबल छ्लाह मुदा राजीवक कोनो खबरि नहि लगलनि। सभ बहुत घबरा गेलाह। पुलिस स्टेशन जा कऽ रिपोर्ट लिखैलनि। बहुत ठाम पता लगैलथिन मुदा किछु पता नहि चलल।
चारि दिनक बाद सांझ कऽ अपहरणकर्त्ता फोन कएलक आ राजीवक पापाक कहलनि जे “अहाँक बेटा हमरा लग अछि अहाँ २५ लाख टाका लऽ कऽ आऊ, तखन अहाँक बेटाकेँ छोड़ब”। ई सुनि राजीवक पापा कहलथिन जे “हम साधारण आदमी छी, एतेक टाका कतयसँ आनब”। आ बहुत चिंतित भऽ गेलाह। ओहि बेचाराक दुटा बेटीक बिआह करबाक रहनि, कतयसँ ओतेक टाका ओ अनतथि बहुत परेशान भऽ गेलाह। माए, भाए, बहीन, चाचा सभ केओ सोचए लगलनि जे आब की होएत। कतएसँ ओतेक टाका इंतजाम होएत आ राजीवकेँ छोड़ा कऽ आनब। हमहुँ गेल छलहुँ चाचासँ भेट करबाक लेल। हमहुँ बहुत चिंतित भेलहुँ, आ चाचाकेँ समझेलियनि जे चिंता नहि करू सए ठीक भऽ जाइत।
बीस दिन धरि बहुत घमर्थन भेल। अंतमे अपहरणकर्त्ता चारि लाख टाकाक इंतजाम कयलनि आ दुनू भाँइ अपहरणकर्त्ताक गपपर टाका इंतजाम कएलनि आ दुनू भाँइ अपहरणकर्त्ताक गपपर टाका लऽ कऽ छपरा गेलाह। ओतए गेलापर हुनका सभकेँ भरोस नहि होइत छल जे राजीव भेटत। बहुत परेशान कएलनि अपहरणकर्त्ता सभ कखनो फोन कऽ कऽ कहैन जे होटल आऊ तऽ कखनो फोन कहैत जे स्टेशनपर आऊ। बहुत परेशानी भेलनि मुदा अंतमे राजीव भेंट गेलनि। राजीवकेँ देखलथि आँखिपर पट्टी बान्हल, पूरा कारी भेल, पूरा पातर सेहो भऽ गेल छलैक। एकटा चेन पहिरने रहैथ सेहो छीन लेने छल, मोबाइल, घड़ी, सेहो लऽ लेने रहए। पापा एवं चाचाकेँ देखि कऽ राजीव बहुत कानए लागल। ओ सभ समझा बुझा कऽ हुनका पटना डेरापर अनलथिन। राजीवकेँ देखि पूरा परिवार बहुत खुश भेला आ सभ केओ पकड़ि कऽ कनलनि। राजीव सेहो कनलनि, तखन ओ सबकेँ जनौलनि जे एहन संगी भगवान दुश्मनोकेँ नहि देथि। आ पूरा जनौलनि जे केना कऽ ओ बीस दिन अपहरणकर्ताक संग बितौलनि। जंगल रहैथ पूरा आ ओतय एकटा घरमे बंद कऽ कऽ राखनि। खेनाइ –पिनाइमे दिक्कत नहि होइत मुदा ओ खेता कि ओ तँ पूरा घबराएल रहथि आ हरदम कनैत रहथि। जेना तेना कऽ दिन कटलनि।
बादमे पता चलल जे आशीष मधुबनी जिलाकेँ छल, हुनके सभटा हाथ रहैथ राजीवक अपहरणमे। हुनका गलत फहमी भऽ गेल रहनि जे राजीव बहुत बड़का बापक बेटा छथि। पुलिसकेँ जखन आशीषक नाम बताओल गेल तँ ओ सभ छान बीन कऽ ओकरा थाना अनलक। बहुत दिन धरि मामिला चलल। ताहि बीचमे आशीषक पापा राजीवक पापाकेँ कहलनि जे चारि लाख टाका हम दैत छी हमरा बेटाकेँ नाम कटवा दियौ, मुदा ओ सभ तैयार नहि भेलाह। आ एखनो धरि आशीष जेलमे अछि। राजीव दिल्लीमे एम.बी.ए.क तैयारी कऽ रहल अछि। ई छल अपहरणक सच।
Posted by Gajendra at 8:22 AM
Labels: सुनीता ठाकुर
Subscribe to: Post Comments (Atom)


text:
रविवार, 19 जून 2011
हम दू:खिया दू:ख केंय मारल@प्रभात राय भट्ट
केकरा स कहू के पतियाईत हमर बिप्तिक हालत,
अपने सुखमें आन्हर भेल अछि ऐठाम सभ नेहाल,
अपन हारल दुनियाके मारल भेल छि हम बेहाल,
दू:ख के सागर में अटकल अछि हमर जिनगीक नैया,
विधाता भेल बेपक्ष बईमान मलाह भेटल हमर खेबैया,
हम कोना उतरब पार बिधाता फसल छि बिच मजधार,
किछु नै सुझाइय किछु नै बुझाईय कोना हयात उद्धार,
दोस्त बनल दुश्मन अपन नाता गोता सेहो भेल पराया,
फूटल करम हमर जहिया स: कालचक्र के परल छाया,
हम निर्दोष सरस बोली बजैत अछि दिल स: साँच साँच,
दोषी कहिक धधरा में लगाबैय सभटा हमरा आंच,
सुईखगेल आईखक नोर कल्पी रहल अछि हमर ठोर,
करैय घाऊमें नुनदलन यी दुनिया भेल केहन कठोर,
जिनगी भेल पहार की दुनिया लगैय आब अन्हार,
अपनों आब मुह मोडैय जेना रही हम अनचिन्हार,
रचनाकार:प्रभात राय भट्ट
सदस्यता लें टिप्पणियाँ भेजें (Atom)


text:
सोमवार, 22 सितंबर 2014
दिल्लीमे मिथिला-मैथिलीक उन्नयन
दिल्लीमे मिथिला-मैथिलीक उन्नयन
उन्नयन यानि एहेन काज जाहि सँ उन्नति हो -
मिथिला प्राचिनकाल सँ विद्यागाराक रूप मे प्रसिद्ध रहल अछि। आइ जखन शिक्षा प्राप्ति लेल मिथिला केन्द्रक विकेन्द्रीकरण होइत उनटे मिथिला पिछडल आ उपेक्षित क्षेत्र मे गानल जाइत अछि तैयो एहि ठामक शिक्षित व्यक्तित्व दुनिया भरि मे अपन प्रतिभा सँ शिक्षाक प्रसार मे पूर्ववत् लागल छथि। ई कहब अतिश्योक्ति नहि होयत जे दुनियाक सबसँ प्रसिद्ध होवार्ड विश्वविद्यालय या कैम्ब्रिज विश्वविद्यालय सँ लैत हर देश केर प्रतिष्ठित शिक्षण संस्थान मे मैथिलक उपस्थिति ओहिना अछि जेना भारतक विभिन्न लब्धप्रतिष्ठित विश्वविद्यालय व शिक्षण संस्थानमे मैथिल शिक्षक केर उपस्थिति विद्यमान अछि। मैथिल कतहु रहैथ, अपन विद्या आ उच्च संस्कार सँ ओहि समाज केँ नहि मात्र पारंपरिक शिक्षा प्रदान करैत छथि, वरन् भाषा-संस्कृति आ संस्काररूपी व्यवहारिक शिक्षा सेहो ओ अपन लोकपावैन व भिन्न-भिन्न आयोजनक मार्फत मानव समुदाय केँ दैत रहैत छथि। विगत किछु सौ वर्ष मे जखन मिथिलादेश टूटैत-टूटैत आब मात्र 'मिथिलाँचल' नामक क्षयशील भूत रूप मे जीबित अछि ताहि विपन्न समय मे फेर टुकधुम-टुकधुम लोकजागृति अपन 'सनातन शक्ति' केँ स्मृति मे आनि पुरखा नैयायिक गौतम, मीमांसक जैमिनी, सांख्य-उद्भेदक कपिल ओ जीवन-आचारसंहिता निर्माता याज्ञवल्क्य सहित नव्य-नैयायिक वाचस्पति एवं बच्चा झा केर त्यागपूर्ण कीर्ति मिथिलाकेँ फेर सँ जियेबाक लेल वचनबद्ध बनि रहल छथि। सलहेश, लोरिक आ दीनाभद्रीक जनसेना फेर सँ फाँर्ह बान्हि रहल छथि। विद्यापति, मंडन, अयाची, चन्दा झा आ सब विभूति बेरा-बेरी अपन-अपन शक्ति ओ सामर्थ्यक संग पुन: मिथिला केँ बचेबाक लेल पृथ्वीलोक मे पदार्पण कय चुकल छथि।
राजकीय शक्ति नहि जानि कोन विद्रोही षड्यन्त्रक कारणे मिथिला-मैथिली केँ एना उपेक्षित केने छथि जेना एकरा जीबित रहला सँ अन्य सबहक नाश भऽ जेतैक या रहस्य अन्जान अछि, शोधक विषय छैक जे आखिर केन्द्र या राज्य केर कोन एहेन मजबूरी छैक जे भारतक अभिन्न हिस्सा मिथिला केँ संविधान द्वारा कोनो सम्मान सही समय पर नहि दैत छैक। मैथिली भाषा सँ पुरान दोसर कोनो साहित्यसंपन्न भाषा नहि, मुदा राजनीति मनसाय केहेन जे स्वतंत्रता प्राप्तिक ५६ वर्षक बाद एकरा संविधानक आठम अनुसूची मे स्थान देल गेलैक।प्रवास अत्यधिक दिल्ली मे केन्द्रित बुझाइत अछि। मैथिलक बौद्धिक क्षमता आइये नहि, मुगलकाल मे सेहो ओतबे प्रखर छल तैँ ओहि समयक राजधानीक्षेत्र ब्रज-मथुरा-पुरानी दिल्ली मे सेहो रहल छलाह। बाद मे ब्रिटिशकाल मे कलकत्ता आ आब स्वतंत्र गणतांत्रिक भारत मे राजधानी दिल्ली मे हिनका लोकनिक वर्चस्व केँ नकारल नहि जा सकैत अछि। विधानसभा, लोकसभा, विधान-परिषद्, राज्यसभा, राज्यभवन - सबठाम मैथिल केर पहुँच बनि गेल अछि। तैँ कहब जे एतेक महत्त्वपूर्ण जगह पर पहुँचल लोक मैथिली वा मिथिलाक कल्याण निमित्त तत्पर छथि तऽ सरासर गलत होयत। ओ सब एहि प्रति पूर्ण बेईमान छथि। लेकिन वर्तमान प्रक्रिया यानि 'आम मैथिल जागरण' सँ आब कुम्भकरणी निन्न टूटि रहल छन्हि। निस्सन्देह आब इहो सब दिल्ली मे सेमिनार, गोष्ठी आ विद्वत् सभा कय रहल छथि। बहुत जल्दी ई सब 'जनसभा' मे परिणति पाओत से विश्वास राखू। साहित्यिक संस्कार जखनहि समाज मे अपन ओजरूपी बीज केँ छीटैत छैक, तऽ अंकुरा सीधे क्रान्तिरूपी गाछ केर जन्म दैत छैक। प्रजातंत्र मे प्रजाक महत्त्व सर्वोपरि रहलैक अछि। एहि मादे मैथिल अभियानी लोकनि धन्यवादक पात्र छथि जे भाषा-संस्कृति, सिनेमा, पत्रकारिता सहित समाजक उन्नयन संग मैथिली-मिथिलाक उन्नयन लेल डेग निरन्तर बढा रहल छथि। धन्यवाद दिल्ली!
१. श्री महेंद्र मलंगिया, मैथिलीक विराट नाट्य लेखन कें मैथिली नाट्य लेख क्षेत्र में
२. श्री विजय चंद्र झा दिल्ली मे मिथिला-मैथिलीक लेल समाज सेवा मे
३. श्री ए. एन. झा चिकित्साक क्षेत्र में वर्तमान मे देशक सब सँ पैघ न्युरोसर्जन आ मेदांता मेडिसिटी अस्पतालक विभागाध्यक्ष
४. डा. शेफालिका वर्मा मैथिली साहित्य लेखन
५. श्री संजय कुमार झा भारतीय प्रशासनिक सेवाक क्षेत्र में वर्तमान में चीफ विजिलेंश कमिश्नर वित्त मंत्रालय भारत सरकार
६. श्री आर. डी. वर्मा व्यवसायक क्षेत्र मे चेरयमैन वीएचआर ग्रुप
७. श्री प्रकाश झा मैथिली रंगमंचक निर्देशन मे
८. श्री कौशल कुमार मैथिली फोन्ट्स (मिथिलाक्षर युनिकोड) निर्माणक क्षेत्र मे
९. श्री संजय सिंह फिल्म आ थियेटर, फिल्म गैंग आॅफ वासेपुर में फज़लू भैया आओर फिल्म राॅकस्टार मे रणबीर कपुरक संग आ देशक श्रेष्ठतम रंगमंच सँ जुडल, राष्ट्रीय नाट्य अकादमी सँ पासआउट,
१०. श्री बिमल कांत झा, सहरसा मे मिथिला-मैथिलीक लेल सतत सेवा प्रदान करनिहार एक प्रतिबद्ध व्यक्तित्व वर्तमान दिल्ली सरकार मे रजिस्ट्रारक पद पर कार्यरत,
११. श्री विष्णु पाठक मूल रूप सँ बेगुसराय निवासी आ समाजसेवाक क्षेत्र मे आगु रहनिहार,
१२. श्रीमती अनिता झा मूल सं बलाइन मधुबनीक रहनिहाइर आ खानदानी मिथिला पेंटिंग सँ जुड़ल आ करीब 200 सं बेसी लोक केँ प्रशिक्षण देनिहाइर, हिनकर कीर्ति फ्रांसक तत्कालिन राष्ट्रपति निकोलस सर्कोजी द्वारा प्रशंसित-स्वीकृत, शीला दीक्षित, नीतीश कुमार, दिल्ली मेट्रो द्वारा सेहो प्रशंसित-स्वीकृत, मूल रूप सँ तांत्रिक-पद्धति पर आधारित पेंटिंग मे महारात हासिल,
१३. श्री मेराज सिद्दिकी मैथिली भाषाक लेल अग्रसर मुस्लिम युवा आ अंतरराष्ट्रीय दरिभंगा फिल्म महोत्सवक जनक
१४. श्री किसलय कृष्ण मैथिली फिल्म आ पत्रकारिता
१५. श्रीमती आशा झा टीवी एंकर वर्तमान में प्रतिष्ठित समाचार चैनल न्यूज़ नेशन में कार्यरत
१६. श्री विश्व मोहन झा मीडिया आओर विज्ञापनक क्षेत्र मे
जय मिथिला - जय जय मिथिला!!
हरि: हर:!!
प्रस्तुतकर्ता Madan kumar
लेबल: अन्य खोज खबैर
सदस्यता लें टिप्पणियाँ भेजें (Atom)